Ame Ka Ŋue Nèdina Be Yeadze? | Nusɔsrɔ̃\nHADZIDZI: 39, 30\nŊkɔ nyuitɔ kekeake si míate ŋu awɔ na mía ɖokui ye nye ka?\nNu kae ana míadi vevie be Yehowa nakpɔ ŋudzedze ɖe mía ŋu?\nAleke Yehowa ɖee fia be yekpɔ ŋudzedze ɖe Maria kple Yesu ŋu?\n1. Dzɔdzɔmedidi kae le mí katã mía me?\nALEKE nèsena le ɖokuiwò me ne ame aɖe si nènya, si ŋu nèdea bubui, la ŋlɔ wò ŋkɔ be, alo kura gɔ̃ hã, mekpɔ wò dze sii o? Esia vena ŋutɔ. Nu ka tae? Nu si tae nye be, le dzɔdzɔme nu la, mía dometɔ ɖe sia ɖe dina be amewo nakpɔ ŋudzedze ɖe ye ŋu. Gake menye ɖeko míedina be woakpɔ mí adze sii ko evɔ o, míedina hã be woanya ame si ƒomevi míenye eye woade dzesi nu siwo míete ŋu wɔ.—4 Mose 11:16; Hiob 31:6.\n2, 3. Nu kae ate ŋu awɔe be míagava da asɔ le ale si míedina be amewo nakpɔ ŋudzedze ɖe mía ŋu la me o? (Kpɔ nɔnɔmetata si le nyati sia ƒe gɔmedzedze.)\n2 Gake abe ale si ko wòle le míaƒe dzɔdzɔmedidi bubuawo gome ene la, míaƒe blibomademade ate ŋu awɔe be míagava da asɔ le ale si míedina be amewo nakpɔ ŋudzedze ɖe mía ŋu la me o. Ate ŋu ana be míadi be amewo nade bubu mía ŋu wu ale si dze. Satana ƒe xexea ƒonɛ ɖe mía nu be míadi ŋkɔxɔxɔ kple bubu. Ne edzɔ alea la, míetsɔa bubu kple subɔsubɔ si mía Fofo si le dziƒo, Yehowa Mawu, ɖeɖe ko dze na la nanɛ o.—Nyaɖ. 4:11.\n3 Le Yesu ƒe ŋkekea me la, subɔsubɔhakplɔla aɖewo dina be woade bubu yewo ŋu wu ale si dze. Yesu xlɔ̃ nu eyomedzelawo be: “Mikpɔ mia ɖokui dzi nyuie le agbalẽfiala siwo nɔa awu ʋlayawo me nɔa tsatsam, siwo dina be amewo nado gbe na yewo le ablɔwo me, eye wolɔ̃a ŋgɔgbezikpuiwo dzi [“teƒe nyuitɔwo”] nɔnɔ le ƒuƒoƒewo kple bubunɔƒewo nɔnɔ le fiẽnuɖuƒewo la ŋu.” Eyi edzi gblɔ be: “Ame siawo ƒe ʋɔnudɔdrɔ̃ le sesẽ ge wu.” (Luka 20:46, 47, etenuŋɔŋlɔ) Gake Yesu kafu ahosi dahe aɖe si dzɔ ga home sue aɖe ya, togbɔ be ame bubuwo manya de dzesii o gɔ̃ hã. (Luka 21:1-4) Edze ƒãa be ale si Yesu bua ŋkɔ si tɔgbi wòle be ame nawɔ na eɖokuii la to vovo kura. Nyati sia akpe ɖe mía ŋu be nuŋububu nyuitɔ nakpɔtɔ anɔ mía si le nya sia ŋu abe ale si Yehowa Mawu dii ene.\nŊKƆ NYUITƆ KEKEAKE SI MÍATE ŊU AWƆ NA MÍA ÐOKUI\n4. Ŋkɔ kae nye nyuitɔ kekeake si míate ŋu awɔ na mía ɖokui, eye nu ka tae?\n4 Azɔ, ŋkɔ kae nye nyuitɔ kekeake si wòle be míaku kutri vevie be míawɔ na mía ɖokui? Menye ŋkɔ si tɔgbi amewo dina be yewoawɔ na yewo ɖokuiwo le xexe sia ƒe agbalẽnyanya, asitsatsa kple modzakaɖefefewo mee o. Ke boŋ, enye esi ŋu Paulo ƒo nu tsoe esi wògblɔ be: “Azɔ, esi mieva nya Mawu, alo esi Mawu boŋ va nya mi la, aleke wɔ miegale tɔtrɔm ɖe gɔmedzenu gbɔdzɔ maɖinuawo ŋu, eye miele didim be yewoagazu woƒe kluviwo ake?” (Gal. 4:9) Mɔnukpɔkpɔ nyui ka gbegbee nye esi be Mawu, ame si nye Xexea Katã ƒe Dziɖulagã la ‘nanya mi’! Edi be mía kpli ye dome nanɔ kplikplikpli. Abe ale si agbalẽnyala aɖe gblɔ ene la, míeva nyea “ame siwo ŋu wòkpɔ ŋudzedze ɖo.” Ne Yehowa bu mí exɔlɔ̃woe la, ekema míeɖo taɖodzinu si koŋ tae míele agbe ɖo la gbɔ.—Nyagb. 12:13, 14.\n5. Nu kae míawɔ be Mawu nanya mí?\n5 Míenyae be Yehowa xɔlɔ̃e Mose nye. Esi wòɖe kuku na Yehowa be nena yeanya eƒe mɔwo nyuie wu la, Yehowa ɖo eŋu nɛ be: “Mawɔ nya sia si gblɔm nèle la hã dzi, elabena meve nuwò, eye menya wò kple wò ŋkɔ.” (2 Mose 33:12-17) Nenema kee míawo hã míakpɔ yayra geɖe ne Yehowa va nya mí. Gake nu kae míate ŋu awɔ be Yehowa nanya mí? Eyae nye be míalɔ̃ eyama ahatsɔ míaƒe agbe aɖe adzɔgbe nɛ.—Xlẽ 1 Korintotɔwo 8:3.\n6, 7. Nu kae ate ŋu ana ƒomedodo si le mía kple Yehowa dome la nagblẽ?\n6 Ke hã, ele be míakpɔ ƒomedodo xɔasi si le mía kple mía Fofo si le dziƒo dome la ta. Abe Kristotɔ siwo nɔ Galatia, siwo Paulo ŋlɔ nya mawo na ene la, ele be míawo hã míadze agbagba be míaganye kluviwo na xexe sia ƒe “gɔmedzenu gbɔdzɔ maɖinuawo,” siwo dome xexea ƒe kafukafu didi hã le la o. (Gal. 4:9) Kristotɔ gbãtɔ mawo yi ŋgɔ le mawusubɔsubɔ me ale gbegbe be Mawu va nya wo. Gake Paulo gblɔ be nɔvi mawo ke ‘gava nɔ tɔtrɔm ɖe’ nu ƒuƒluwo ŋu. Ðeko wòle abe ɖe Paulo nɔ wo biam be, “Esi mieyi ŋgɔ alea gbegbe vɔ la, nu ka tae miegale tɔtrɔm ɖe nu dzodzro maɖinu siwo miegblẽ ɖe megbe la ŋu?” ene.\n7 Ðe wòate ŋu adzɔ be míawo hã míava kpɔ mía ɖokuiwo le nɔnɔme ma tɔgbi me egbea? Ɛ̃, ate ŋu adzɔ. Esi míeva nya Yehowa la, ɖewohĩ míawo hã míeɖe asi le xexe sia me ŋkɔxɔxɔ kple nudzedzinamewo ŋu abe ale si Paulo wɔe ene. (Xlẽ Filipitɔwo 3:7, 8.) Ðewohĩ, mɔnukpɔkpɔwo su mía si be míade suku kɔkɔ, woado mí ɖe ŋgɔ le dɔ me, alo míakpɔ ga geɖe le asitsatsa me, gake míeɖe asi le mɔnukpɔkpɔ mawo ŋu. Alo ɖewohĩ hadzidzi alo kamedede ƒe ŋutete siwo le mía si la ate ŋu awɔe be míaƒe ŋkɔ nanyɔ eye míakpɔ ga geɖe hafi, gake míetrɔ megbe de nu mawo katã. (Heb. 11:24-27) Masɔ kura be míabu nyametsotso nyui siwo míewɔ va yi la be wonye mɔnukpɔkpɔ siwo to mía ŋu o! Nuŋububu sia ate ŋu ana míava nɔ didim be míati nu siwo míebu va yi be wonye xexe sia me nu ‘gbɔdzɔ maɖinuwo’ la yome. *\nÐOE KPLIKPAA BE YEADZE YEHOWA ŊU\n8. Nu kae akpe ɖe mía ŋu míadi vevie be míawɔ ŋkɔ nyui le Yehowa gbɔ?\n8 Aleke míawɔ ado ŋusẽ tame si míeɖo kplikpaa be míana Yehowa nanya mí, ke menye be míaxɔ ŋkɔ le xexea me o? Be míawɔ esia la, ele be nu vevi eve aɖewo nanɔ susu me na mí. Gbãtɔe nye be, Yehowa ɖenɛ fiana esubɔla si wɔa nuteƒe nɛ la godoo be yekpɔ ŋudzedze ɖe eŋu heɖoa eteƒe nɛ. (Xlẽ Hebritɔwo 6:10; 11:6) Edea asixɔxɔ esubɔla ɖe sia ɖe ŋu ŋutɔ, eye ebunɛ be anye ‘nu madzɔmadzɔ wɔwɔ’ be yeaŋlɔ ame siwo wɔa nuteƒe na ye la be. Yehowa ‘nyaa ame siwo nye etɔwo’ ɣesiaɣi. (2 Tim. 2:19) Yehowa “nya ame dzɔdzɔewo ƒe mɔ” eye wònya ale si wòaɖe wo tso xaxawo me.—Ps. 1:6; 2 Pet. 2:9.\n9. Gblɔ ale si Yehowa ɖee fia be yekpɔ ŋudzedze ɖe yeƒe amewo ŋu la ƒe kpɔɖeŋuwo.\n9 Ɣeaɖewoɣi la, Yehowa ɖenɛ fiana le mɔ ɖedzesiwo nu be yekpɔ ŋudzedze ɖe yeƒe amewo ŋu. (2 Kron. 20:20, 29) Le kpɔɖeŋu me, bu ale si Yehowa ɖe eƒe dukɔa le Ƒudzĩa nu esime Farao kple eƒe aʋakɔ sesẽ la ti wo yome la ŋu kpɔ. (2 Mose 14:21-30; Ps. 106:9-11) Nudzɔdzɔ ma wɔ dɔ ɖe amewo dzi ale gbegbe be ƒe 40 sɔŋ megbe gɔ̃ hã la, dukɔ siwo nɔ nuto ma me la me tɔwo gaƒoa nu tso eŋu. (Yos. 2:9-11) Ne míeɖo ŋku ale si Yehowa xɔ na eƒe amewo le blema dzi la, edea dzi ƒo na mí ŋutɔ, elabe míenyae be, eteƒe madidi o, Gog, si tso Magog-nyigba dzi la ava dze mía dzi! (Eze. 38:8-12) Ɣemaɣi la, míakpɔ dzidzɔ ŋutɔ be míewɔ ŋkɔ nyui na mía ɖokui le mía Mawu la gbɔ, ke menye le xexea me o.\n10. Nu kae nye nu vevi evelia si ŋu wòle be míaƒe susu nanɔ?\n10 Ele be míaƒe susu nanɔ nu vevi evelia hã dzi. Eyae nye be: Yehowa ate ŋu aɖee afia le mɔ siwo míele mɔ kpɔm na o la nu be yenya mí. Ame siwo wɔa nu nyuiwo kple susu be amewo nakpɔ yewo ta ko la maxɔ teƒeɖoɖo aɖeke tso Yehowa gbɔ o. Nu ka tae? Nu si tae nye be, woxɔ woƒe fetu blibo la xoxo esime amewo kafu wo. (Xlẽ Mateo 6:1-5.) Gake Yesu gblɔ be ye Fofo si “kpɔa nu le ɣaɣlaƒe” la dea dzesi ame siwo mexɔ teƒeɖoɖo si wodze na la ɖe nu nyui siwo wowɔ na amewo la ta o. Edea dzesi dɔ nyui siwo wowɔ la, eye wònaa teƒeɖoɖo si ame sia ame dze na lae. Gake, ɣeaɖewoɣi la, Yehowa ɖoa eteƒe na mí le mɔ siwo míele mɔ kpɔm na o nu. Na míadzro esia ƒe kpɔɖeŋu aɖewo me kpɔ.\nYEHOWA ÐO ETEƑE NA ÐETUGBUI ÐOKUIBƆBƆLA AÐE LE MƆ SI MENƆ MƆ KPƆM NA O LA NU\n11. Aleke Yehowa ɖo eteƒe na Maria ɖetugbui la?\n11 Esi ɣeyiɣia de be woadzi Mawu ƒe Vi la wòanye amegbetɔ la, Yehowa tia ɖetugbui leaƒe ɖokuibɔbɔla, si ŋkɔe nye Maria, be wòanye ɖevi tɔxɛ sia dada. Maria nɔ Nazaret, si nye du tsɛ aɖe si le didiƒe ʋĩi tso Yerusalem kple eƒe gbedoxɔ gã dzeani la gbɔ. (Xlẽ Luka 1:26-33.) Nu ka tae Yehowa tsɔ mɔnukpɔkpɔ sia na Maria? Esi mawudɔla Gabriel va egbɔ la, egblɔ nɛ be: “Mawu ve nuwò.” Míate ŋu akpɔ ale si gbegbe Maria tsi le gbɔgbɔ mee la le nya siwo wògblɔ na eƒe ƒometɔ Elizabet emegbe la me. (Luka 1:46-55) Ɛ̃, Yehowa nɔ ŋku lém ɖe Maria ŋu, eye etsɔ mɔnukpɔkpɔ sia si menɔ mɔ kpɔm na kura o la ɖo eƒe nuteƒewɔwɔa teƒe nɛ.\n12, 13. Aleke Yehowa de bubu Yesu ŋu esime wodzii kple esime wokɔe yi gbedoxɔa me le ŋkeke 40 megbe?\n12 Esi Maria va dzi Yesu mlɔeba la, Yehowa megblɔ nu si dzɔ la ŋu nya na ame ŋkuta alo dumegã siwo nɔ Yerusalem kple Betlehem o. Ena mawudɔlawo yi ɖagblɔ nudzɔdzɔ tɔxɛ sia ŋuti nya na alẽkplɔla ɖokuibɔbɔla siwo nɔ woƒe alẽwo ŋu dzɔm le gbedzi le Betlehem nutowo me. (Luka 2:8-14) Eyome alẽkplɔla siawo yi ɖakpɔ vidzĩ la. (Luka 2:15-17) Anya wɔ nuku na Maria kple Yosef godoo be Yehowa de bubu Yesu ŋu le mɔ sia nu! De dzesi vovototo gã si le ale si Yehowa wɔa nui kple ale si Abosam wɔa nui dome. Esi Satana na ɣletivimefakalawo yi Yesu kple edzilawo gbɔ la, dzidzi ƒo Yerusalem nɔlawo katã le Yesu dzidzi ŋuti nya sia ta, eye esia he kuxi geɖe vɛ. (Mat. 2:3) Ewɔe be wova wu ɖevi maɖifɔ geɖewo.—Mat. 2:16.\n13 Ŋkeke blaene le Yesu dzidzi megbe la, ehiã be Maria nayi aɖasa vɔ na Yehowa le Yerusalem gbedoxɔa, si didi tso Betlehem abe kilometa 9 ene la me. (Luka 2:22-24) Esi Maria kple Yosef kpakple Yesu wonɔ mɔa dzi la, Maria anya nɔ eŋu bum nenye be nunɔlaa agblɔ nya aɖe tso akpa vevi si Yesu ava wɔ le etsɔme ŋu. Yehowa na wode bubu Yesu ŋu, gake menye le mɔ si Maria anya nɔ mɔ kpɔm na la nu o. Yehowa to ŋutsu aɖe si ŋkɔe nye Simeon, si nye “ame dzɔdzɔe kple mawuvɔ̃la” kpakple ahosi aɖe si nye nyɔnunyagblɔɖila si ŋkɔe nye Hana, si xɔ ƒe 84 la dzi, na amewo nya be ɖevi siae ava nye Mesia, alo Kristo, si ŋugbe wodo la.—Luka 2:25-38.\n14. Aleke Yehowa ɖo eteƒe na Maria?\n14 Ke Maria ya ɖe? Ðe Yehowa yi edzi ɖee fiae be yekpɔ ŋudzedze ɖe ale si wòlé be na ye Via henyii nuteƒewɔwɔtɔe la ŋua? Ɛ̃, ewɔe nenema. Mawu na woŋlɔ nu siwo Maria wɔ kple nya siwo wògblɔ la ɖe Biblia me. Edze abe nɔnɔmeawo mede Maria dzi be wòakplɔ Yesu ɖo le subɔsubɔdɔ si wòwɔ ƒe etɔ̃ kple afã la me o ene. Ðewohĩ, eva hiã be Maria si zu ahosi la natsi Nazaret. Gake togbɔ be mɔnukpɔkpɔ geɖe to eŋu hã la, ete ŋu va nɔ Yesu ŋu le eƒe kuɣi. (Yoh. 19:26) Eye emegbe la, Maria nɔ nusrɔ̃lawo dome le Yerusalem le ŋkeke siwo do ŋgɔ na Pentekoste ŋkekea, si dzi wokɔ gbɔgbɔ kɔkɔea ɖe nusrɔ̃lawo dzi la me. (Dɔw. 1:13, 14) Anɔ eme be wosi ami na eya hã kpe ɖe nusrɔ̃la bubuawo ŋu. Ne nenemae la, esia afia be wona mɔnukpɔkpɔe be wòanɔ Yesu gbɔ le dziƒo tegbee. Teƒeɖoɖo nyui kae nye esi Yehowa nae ɖe eƒe nuteƒewɔwɔa ta!\nYEHOWA ÐEE FIA BE YEKPƆ ŊUDZEDZE ÐE YE VIA ŊU\n15. Esime Yesu nɔ anyigba dzi la, aleke Yehowa ɖee fia be yekpɔ ŋudzedze ɖe eŋu?\n15 Yesu medi bubu kple kafukafu tso subɔsubɔhakplɔlawo kple dziɖula siwo nɔ anyi le eƒe ŋkekea me la gbɔ o. Gake, anya de dzi ƒo na Yesu ŋutɔ esi Yehowa ƒo nu tẽe tso dziƒo zi etɔ̃ sɔŋ tsɔ ɖee fia be yekpɔ ŋudzedze ɖe eŋu. Esi wonyrɔ̃ Yesu le Yordan-tɔsisia me vɔ teti la, Yehowa gblɔ be: “Ame siae nye Vinye si gbɔ nyemelɔ̃a nu le o, si ƒe nu dzea ŋunye.” (Mat. 3:17) Edze ƒãa be to vovo na Yesu la, Yohanes Amenyrɔɖetsimelaa koe ganye ame si se nya ma. Eyome esi wòsusɔ abe ƒe ɖeka ene hafi Yesu naku la, eƒe apostoloawo dometɔ etɔ̃ see Yehowa gblɔ tso Yesu ŋu be: “Ame siae nye Vinye, si gbɔ nyemelɔ̃a nu le o, si ƒe nu dzea ŋunye. Miɖo toe.” (Mat. 17:5) Eye ŋkeke ʋɛ aɖewo do ŋgɔ na Yesu ƒe ku la, Yehowa gaƒo nu na Via ake tso dziƒo.—Yoh. 12:28.\nNu kae nèsrɔ̃ tso ale si Yehowa ɖo eteƒe na Viae me? (Kpɔ memama 15-17)\n16, 17. Aleke Yehowa de bubu Yesu ŋu le mɔ si menɔ mɔ kpɔm na o nu?\n16 Togbɔ be Yesu nyae be yeava ku gbɔɖiameku eye woatso ye nu alakpatɔe be yenye busunyagblɔla hã la, edo gbe ɖa be Yehowa ƒe lɔlɔ̃nu nava eme, ke menye ye tɔ o. (Mat. 26:39, 42) “Edo dzi kpe fuwɔameti ŋuti fu, eye mebu ŋukpe ɖe naneke me o.” Ɛ̃, medi xexea ƒe bubu o, ke Fofoa ƒe bubu boŋ. (Heb. 12:2) Aleke Yehowa ɖo eteƒe nɛ?\n17 Esime Yesu gakpɔtɔ nɔ anyigba dzi la, egblɔ na Fofoa be yedi be wòatsɔ ŋutikɔkɔe si nɔ ye si tsã le dziƒo la agbugbɔ ana ye. (Yoh. 17:5) Naneke meɖee fia be Yesu nɔ mɔ kpɔm na nu si wu ema o. Menɔ mɔ kpɔm be “woado ye ɖe ŋgɔ” le dziƒo o. Gake nu kae Yehowa wɔ? Ede bubu eŋu le mɔ si menɔ mɔ kpɔm na o nu, le mɔ sia nu be, efɔe ɖe tsitre, eye wòdoe ɖe dzi hena wòva le “ɖoƒe si kɔ wu,” eye wòna makumakunyenye, si nye ɖoƒe si mesu ame aɖeke si kpɔ va de asi na ɣemaɣi o lae! * (Flp. 2:9; 1 Tim. 6:16) Teƒeɖoɖo gã ka gbegbee nye esi Yehowa tsɔ yra Yesu ɖe eƒe nuteƒewɔwɔa ta!\n18. Nu kae akpe ɖe mía ŋu be míaƒo asa na xexe sia ƒe ŋudzedzekpɔkpɔ didi?\n18 Nu kae akpe ɖe mía ŋu be míadi Yehowa ƒe teƒeɖoɖo, ke menye be xexe sia nakpɔ ŋudzedze ɖe mía ŋu o? Anyo be wòanɔ susu me na mí be Yehowa ɖenɛ fiana esubɔla siwo wɔa nuteƒe nɛ la godoo be yekpɔ ŋudzedze ɖe wo ŋu eye wòɖoa eteƒe wo, eye zi geɖe la, ewɔa esia le mɔ si womele mɔ kpɔm na o nu. Ame kae nya yayra siwo míele mɔ kpɔm na o, siwo míava kpɔ le etsɔme? Gake fifia, esi míele dzi dom le xaxa kple tetekpɔ siwo le mía dzi vam le xexe vɔ̃ɖi sia me me la, mina wòanɔ susu me na mí ɣesiaɣi be xexe sia nu va yina. Nenema kee ŋkɔxɔxɔ kple nudzedziname ɖe sia ɖe si ate ŋu asu ame si le xexe sia me la nu ava yi. (1 Yoh. 2:17) Gake Yehowa, mía Fofo lɔ̃ame la ‘menye madzɔmadzɔtɔ, be wòaŋlɔ míaƒe dɔwɔwɔ kple lɔlɔ̃ si míeɖe fia le eƒe ŋkɔ la ta be o.’ (Heb. 6:10) Ɛ̃, ave mía nu—ɖewohĩ, awɔ esia le mɔ siwo meva susu me na mí kpɔ o gɔ̃ hã nu!\n^ mm. 7 Biblia gɔmeɖeɖe bubuwo ɖe nya “maɖinuawo” gɔme be “nu dzodzrowo,” “nu siwo ŋu viɖe aɖeke mele o,” “nu gbɔlowo,” kple “nu wɔnublanuiwo.”\n^ mm. 17 Anɔ eme be Yesu menɔ mɔ kpɔm na yayra sia o, elabena womeƒo nu tso makumakunyenye ŋu le Hebri Ŋɔŋlɔawo me o.\nƉoe Ɖe Amewo Ɖoe Ɖe Amewo Ame Ka Ŋue Nèdina Be Yeadze?


Efesotɔwo 3 - Holy Bible [Ewe Bible (BEE)]\nLe esia ta, nye Paulo, Kristo Yesu ƒe dɔla, mele ga me le afii le mi Trɔ̃subɔlawo ta.\nMexɔe se be miese Mawu ƒe amenuveve, si wònam le mia ta\nle esia me be Mawu na menya eƒe ɖoɖo ɣaɣla be Trɔ̃subɔlawo hã nakpɔ amenuveve. Meka nya sia ta na mi do ŋgɔ kpuie to nye agbalẽŋɔŋlɔ na mi me.\nMegblɔ esia be matsɔ aɖe nya me na mi tso ale si mewɔ hafi nya nu siawo la ŋuti.\nLe blema la, Mawu meɖe eƒe ɖoɖo sia fia eƒe amewo o, gake azɔ la eɖee fia eƒe apostolowo kple nyagblɔɖilawo to Gbɔgbɔ Kɔkɔe la dzi.\nAzɔ nya ɣaɣla lae nye esi: Ebe Trɔ̃subɔla siwo trɔ dzime la akpɔ gome le domenyinyi magblemagblẽ si wòɖo ɖi na viawo la me sɔsɔe kple Yudatɔwo; eyɔ wo kple eve la katã be woanye yeƒe hametɔwo. Mawu ƒe ŋugbedodowo be yeakɔ yayra geɖe ɖe amewo dzi to Kristo dzi la, yi na wo kple eve la katã, nenye be woxɔ Kristo ƒe nyanyui la kple dɔ gã si wòwɔ ɖe wo nu la dzi se.\nMawu na mɔnukpɔkpɔ tɔxɛm be magblɔ eƒe ɖoɖo sia na ame sia ame eye wòtsɔ eƒe ŋusẽ kple ŋutete tɔxɛ nam bena mate ŋu awɔ dɔ sia nyuie.\nMibu nu sia ŋuti kpɔ! Togbɔ be nyemewɔ naneke si dze na bubu sia o, eye nyee ganye kristotɔ gblɔetɔ wu ame sia ame hã la, nye koe nye ame si wòtia, tsɔ dzidzɔ tɔxɛ sia na be magblɔ Dzidzɔnya sia na Trɔ̃subɔlawo tso kesinɔnu mavɔ si li na wo to Kristo me;\neye wògadi be maɖe nya me na ame sia ame be Mawue nye Trɔ̃subɔlawo hã ƒe Đela, abe ale si eya ame si wɔ nuwo katã la ɖoe da ɖi le adzame tso gɔmedzedzea me ene.\nSusu ka tae wòwɔ ɖoɖo sia ɖo? Ewɔ ɖoɖo sia be wòatsɔ afia dziɖula kple ŋusẽ vovovo, siwo le dziƒonutowo me, ale si Mawu ƒe nunya de bliboe: ne wokpɔ eƒe ƒome blibo, ame si wo nye Yudatɔwo kple Trɔ̃subɔlawo siaa, la woƒo ƒu le eƒe hame la me,\nabe ale si wòɖo da ɖi be yeawɔ to Yesu Kristo míaƒe Aƒetɔ la dzi ene.\nAzɔ la míate ŋu ado ɖe Mawu ŋkume dzideƒotɔe, eye kakaɖedzi hã le mía si be axɔ mí dzidzɔtɔe nenye be míedo ɖe eŋkume kple Kristo eye míexɔ edzi se.\nEya ta to kukuɖeɖe me, dzi megaɖe le mia ƒo ɖe nu si tum wole kplim le afi sia la ta o. Miawo tae mele fua kpem ɖo eya ta mitsɔe be enye bubudede mia ŋu eye dzideƒo nanɔ mia si.\nEya ta medzea klo doa gbe ɖa na Fofo la\name si gbɔ xɔsetɔwo ƒe ƒomeawo katã, si le dziƒo kple anyigba dzi la, kpɔa woƒe ŋkɔ tsonɛ.\nMedoa gbe ɖa be tso eƒe ŋutikɔkɔe ƒe kesinɔnu gbogboawo me la, wòana ŋusẽ tɔxɛ mi to eƒe Gbɔgbɔ Kɔkɔe la dzi.\nMegadoa gbe ɖa hã be, gbe sia gbe la Kristo naxɔ aƒe ɖe miaƒe dziwo me to xɔse me eye wòanɔ mia me, zi ale si miexɔ edzi se. Neva eme be miatsi, ato ke ɖe Mawu ƒe lɔlɔ̃ wɔnuku la me;\neye bena mi kpakple ame kɔkɔewo katã miakpɔ kelili be miate ŋu adze si ale si Kristo ƒe lɔlɔ̃ keke, didi, kɔkɔ eye wògogloe,\neye be mianya Kristo ƒe lɔlɔ̃ sia, si kɔ wu miaƒe nugɔmesesewo katã. Ale mlɔeba la, Mawu ƒe agbɔsɔsɔ la katã nayɔ mi fũu.\nKe, hena eya ame si tea ŋu wɔ nuwo geɖee wu nu siwo katã míebiana alo susuna, le eƒe ŋusẽ si le dɔ wɔm le mía me la,\neya tɔe lanye ŋutikɔkɔe le hamea me kple Kristo Yesu me le dzidzimewo katã me, tso mavɔ me yi mavɔ me! Amen.


Filemon 1 | Biblia Le Internet Dzi | Xexe Yeye Gɔmeɖeɖe\n1 Mose 2 Mose 3 Mose 4 Mose 5 Mose Yosua Ʋɔnudrɔ̃lawo Rut 1 Samuel 2 Samuel 1 Fiawo 2 Fiawo 1 Kronika 2 Kronika Ezra Nehemiya Esta Hiob Psalmowo Lododowo Nyagblɔla Hawo Ƒe Ha Yesaya Yeremiya Konyifahawo Ezekiel Daniel Hosea Yoel Amos Obadiya Yona Mika Nahum Habakuk Zefaniya Hagai Zakariya Malaki Mateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1\nFilemon ƒe lɔlɔ̃ kple xɔse (4-7)\nPaulo ɖe kuku ɖe Onesimo ta (8-22)\nGbedoname mamlɛawo (23-25)\n1 Paulo, ame si le ga me+ le Kristo Yesu ta, kple mía nɔvi Timoteo+ le esia ŋlɔm na Filemon, míaƒe hadɔwɔla lɔlɔ̃a, 2 kple mía nɔvinyɔnu Apia kple mía hatisrafo Arkipo+ kpakple hame si le aƒewò me:+ 3 Amenuveve kple ŋutifafa si tso Mawu mía Fofo kple Aƒetɔ Yesu Kristo gbɔ la, nanɔ kpli mi. 4 Medaa akpe na nye Mawu ɣesiaɣi si meyɔ ŋkɔwò le nye gbedodoɖawo me,+ 5 esi meyi edzi le wò xɔse kple lɔlɔ̃ si le asiwò ɖe Aƒetɔ Yesu kple ame kɔkɔewo katã ŋu la ŋuti nya sem ta. 6 Mele gbe dom ɖa be wò xɔse si me nèlé ɖe asi naʋã wò nàlɔ̃ ɖe nu nyui sia nu nyui si su mía si to Kristo dzi la dzi. 7 Elabena nɔviŋutsu, mekpɔ dzidzɔ kple akɔfafa geɖe esi mese wò lɔlɔ̃ ŋu nya, elabena èna ame kɔkɔewo ƒe dzi dze eme. 8 Le susu sia tututu ta, togbɔ be mekpɔ mɔ le Kristo me agblɔe na wò kã be nàwɔ nu si sɔ hã la, 9 le lɔlɔ̃ ta, medi be maɖe kuku na wò boŋ. Esi nye Paulo, menye ame tsitsi, eye mele ga me fifia le Kristo Yesu ta la, 10 mele kuku ɖem na wò ɖe vinye Onesimo+ ta, ame si meva zu fofo na+ esi mele gaxɔ me. 11 Enye ame si ŋu viɖe aɖeke mele na wò tsã o, ke azɔ viɖe le eŋu na nye kpli wò siaa. 12 Megbugbɔ le eɖom ɖe wò, ɛ̃, eya, ame si nye nye ŋutɔ nye dzi.* 13 Madi be mana wòanɔ gbɔnye, ale be wòayi edzi anɔ subɔyem ɖe tewòƒe le nye gaxɔmenɔnɔ me le nya nyui la ta hafi.+ 14 Ke nyemedi be mawɔ naneke ne mèda asi ɖe edzi hafi o, ale be nu nyui si nàwɔ la naganye le dzizizi ta o, ke boŋ wòanye esi wò ŋutɔ nèlɔ̃ faa be yeawɔ.+ 15 Ðewohĩ esia tututu tae wòdzo le gbɔwò ɣeyiɣi vi aɖe* ɖo, ale be wòagbugbɔ ava nɔ gbɔwò tegbee, 16 meganye kluvi ko o,+ ke boŋ ede ŋgɔ wu kluvi, ezu nɔvi lɔlɔ̃tɔ, vevietɔ na nye ŋutɔ,+ ke ezu esia na wò ya geɖe wu le ŋutilã me kple Aƒetɔ la me siaa. 17 Eya ta ne èbum xɔ̃wòe* la, ekema kɔ dɔme nàxɔe faa abe ale si nàxɔm ene. 18 Eye ne eda vo aɖe ɖe ŋuwò alo nyi nane ƒe fe le ŋuwò la, bui nam. 19 Nye Paulo ŋutɔe tsɔ nye asiwo le nya siawo ŋlɔm be: maɖo eteƒe—nyemedi be magblɔ be ènyi wò ŋutɔ ɖokuiwò hã ƒe fe le ŋunye o. 20 Ɛ̃, nɔviŋutsu, wɔ esia nam le Aƒetɔ la ta; na nye dzi nadze eme le Kristo me. 21 Meka ɖe dziwò be àwɔ esia, eya ta mele agbalẽ sia ŋlɔm na wò, eye menyae be àwɔ geɖe wu esiwo megblɔ gɔ̃ hã. 22 Hekpe ɖe ema ŋu la, dzra dzeƒe ɖo ɖi nam, elabena mele mɔ kpɔm be to miaƒe gbedodoɖawo me la, woaɖe asi le ŋunye na mi.+ 23 Epafra,+ si le gaxɔ me kplim le Kristo Yesu me, do gbe na wò. 24 Marko, Aristarko,+ Dema+ kple Luka,+ siwo nye nye hadɔwɔlawo, hã do gbe na wò. 25 Aƒetɔ Yesu Kristo ƒe amenuveve nanɔ anyi kple gbɔgbɔ si mieɖena fiana la.\n^ Alo, “ame si ŋu nye dzi ku ɖo.”\n^ Egɔmeɖeɖe tẽe, “gaƒoƒo ɖeka.”\n^ Egɔmeɖeɖe tẽe, “gomekpɔlae.”


Minye Nuŋela Kpɔdzidzɔwo!\nGbetakpɔxɔ—Tata Si Míesrɔ̃na | July 15, 2001\nGBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Finnish Franse Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Ossetian Papiamento (Curaçao) Polish Portuguese Romanian Samoan Setswana Seychelles Creole Silozi Slovak Slovenian Spanish Sranantongo Swahili Tatar Thai Tsonga Turkish Ukrainian Urdu Vietnamese\n“Nuŋeŋe la sɔ gbɔ; ke nuŋelawo mede ha o. Eyaŋuti miɖe kuku na nuŋeŋe ƒe Aƒetɔ la bena, wòadɔ dɔwɔlawo aɖo ɖe eƒe nuŋeŋe la me.”—MATEO 9:37, 38.\n1. Nukae kpena ɖe mía ŋu be míayi edzi awɔ Mawu ƒe lɔlɔ̃nu?\nNE MÍEÐO ŋku ŋkeke si dzi míexɔ nyɔnyrɔ zu Yehowa subɔlawo, eɖanye ƒe ʋɛ aɖewo alo ƒe geɖe megbee o dzi la, awɔ na mí ko abe etsɔe ene. Yehowa kafukafu va zu nu vevitɔ na mí le míaƒe adzɔgbeɖegbenɔnɔ me. Esi míeƒle ɣeyiɣi nyuitɔ be míakpe ɖe amewo ŋu woase Fiaɖuƒe gbedasia eye be ne anyo woaxɔe la, Yehowa subɔsubɔ dzidzɔtɔe va zu nusi ŋu míetsia dzi ɖo wu. (Efesotɔwo 5:15, 16) Vaseɖe egbea la, míekpɔnɛ be ne míaƒe ŋku biã eye míele ‘geɖe wɔm le Aƒetɔ la ƒe dɔa me’ la, ɣeyiɣiawo va yina kabakaba. (Korintotɔwo I, 15:58) Togbɔ be míedoa go kuxiwo hã la, dzidzɔ si míekpɔna le Yehowa ƒe lɔlɔ̃nu wɔwɔ me doa ŋusẽ mí be míayi dɔa dzi.—Nexemya 8:10.\n2. Nukawoe naa míekpɔa dzidzɔ le kpɔɖeŋu nuŋeŋedɔa me?\n2 Mí Kristotɔwo míele kpɔɖeŋu nuŋeŋedɔ aɖe wɔm. Yesu Kristo tsɔ amewo nuƒoƒoƒu hena agbe mavɔ kpɔkpɔ sɔ kple nuŋeŋe. (Yohanes 4:35-38) Esi míele nuŋeŋedɔ sia wɔm ta la, ade dzi ƒo na mí be míadzro dzidzɔ si Kristotɔ gbãtɔ nuŋelawo kpɔ la me. Emegbe míadzro nu vevi etɔ̃ siwo naa dzi dzɔa mí le egbegbe nuŋeŋedɔa me la me akpɔ. Woawoe nye (1) míaƒe mɔkpɔkpɔ gbedasi la, (2) dzidzedze si míekpɔna le míaƒe amewo didi dɔa me kple (3) ŋutifafawɔwɔ ƒe nɔnɔme si le mí nuŋelawo si.\nWodɔ Wo Ða be Woanye Nuŋelawo\n3. Nuka wɔwɔ mee Yesu yomedzela gbãtɔwo kpɔ dzidzɔ le?\n3 Aleke gbegbee nuŋela gbãtɔwo—vevietɔ Yesu ƒe apostolo 11 wɔnuteƒeawo—ƒe agbenɔnɔ trɔe le ƒe 33 M.Ŋ. ƒe ŋkeke si dzi woyi to aɖe dzi le Galilea va kpe Kristo si wofɔ ɖe tsitre lae nye esi! (Mateo 28:16) Anɔ eme be “nɔvi, siwo wu ame alafa atɔ̃” nɔ afima gbemagbe. (Korintotɔwo I, 15:6) Dɔ si Yesu de asi na wo la tsi susu me na wo. Egblɔ na wo be: “Miheyi ɖawɔ dukɔwo katã me nɔlawo ne woanye nusrɔ̃lawo, mianyrɔ wo ɖe Fofo la kple Vi la kpakple gbɔgbɔ kɔkɔe la ƒe ŋkɔa me, miafia wo bena, woawɔ nusiwo katã meɖo na mi la dzi.” (Mateo 28:19, 20, NW) Togbɔ be woti wo yome vevie hã la, wokpɔ dzidzɔ geɖe le nuŋeŋedɔa me esi wokpɔe wole Kristo yomedzelawo ƒe hamewo ɖom ɖe teƒeteƒewo. Le ɣeyiɣi aɖe megbe la, ‘gbeƒãɖeɖe nyanyuia ɖo nuwɔwɔwo katã gbɔ le dziƒoa te.’—Kolosetɔwo 1:23; Dɔwɔwɔwo 1:8; 16:5.\n4. Nɔnɔme kawo mee wodɔ Kristo ƒe nusrɔ̃lawo ɖa le?\n4 Le Yesu ƒe subɔsubɔdɔa gɔmedzedze le Galilea teti la, eyɔ apostolo 12 la eye wòdɔ wo etɔxɛe be woaɖa ɖe gbeƒã be: “Dziƒofiaɖuƒe la ɖo vɔ!” (Mateo 10:1-7) Eya ŋutɔ ‘yi ɖato Galilea duwo kple kɔƒewo katã me le nu fiam le woƒe ƒuƒoƒewo, eye wòle fiaɖuƒe ŋutinya nyuia gblɔm hele dɔléle kple lãmegbegblẽ ƒomevi ɖesiaɖe ɖem ɖa le dukɔ la dome.’ Amehawo ƒe nu wɔ nublanui na Yesu “elabena woƒe lãme gbɔdzɔ, eye woka hlẽ abe alẽ, siwo kplɔla meli na o la ene.” (Mateo 9:35, 36) Ewɔ dɔ ɖe edzi ale gbegbe be wògblɔ na eƒe nusrɔ̃lawo be: “Nuŋeŋe la sɔ gbɔ; ke nuŋelawo mede ha o. Eyaŋuti miɖe kuku na nuŋeŋe ƒe Aƒetɔ [Yehowa Mawu] bena, wòadɔ dɔwɔlawo aɖo ɖe eƒe nuŋeŋe la me.” (Mateo 9:37, 38) Nenema ke Yesu kpɔ be nuŋelawo hiãe le Yudea esime wòsusɔ dzinu ade pɛ ko ne eƒe anyigba dzi subɔsubɔdɔa nawu enu. (Luka 10:2) Le ɣeyiɣi evea siaa me la, edɔ eyomedzelawo be woanye nuŋelawo.—Mateo 10:5; Luka 10:3.\nMíaƒe Mɔkpɔkpɔ Gbedasi La\n5. Nukae naa míekpɔa dzidzɔ le nuŋeŋedɔa me?\n5 Mí Yehowa subɔla siwo li egbea míetsɔa dzidzɔ wɔna ɖe nuŋeŋedɔa ƒe amekpekpea dzi. Nu vevi aɖe si naa míekpɔa dzidzɔe nye be míetsɔa mɔkpɔkpɔgbedasi yina na amesiwo ƒo dzi ɖe le kple blanuilélawo. Abe Yesu ƒe ƒe alafa gbãtɔ me nusrɔ̃lawo ene la, mɔnukpɔkpɔ gã kae nye si wònye na mí be míagblɔ nyanyuia—si nye mɔkpɔkpɔ gbedasi akuakua—na amesiwo ƒe “lãme gbɔdzɔ, eye woka hlẽ abe alẽ, siwo kplɔla meli na o la ene”!\n6. Dɔ kae apostoloawo wɔ le ƒe alafa gbãtɔ me?\n6 Kaka ƒe alafa gbãtɔ ƒe domedome naɖo la, apostolo Paulo ƒe ŋku biã vevie ɖe gbeƒãɖeɖe nyanyuia ŋu. Eye ɖikeke mele eme o be eƒe nuŋeŋedɔa tse ku, elabena esime wònɔ agbalẽ ŋlɔm na Korinto Kristotɔwo le ƒe 55 M.Ŋ. lɔƒo la, egblɔ be: “Nɔviwo, mena mienya nyanyui, si megblɔ fia mi, si miexɔ hã, esi me mietsi tre ɖo hã.” (Korintotɔwo I, 15:1) Apostoloawo kple Kristotɔ gbãtɔ bubuwo nye nuŋela dovevienuwo. Togbɔ be Biblia megblɔ apostolo neni siwo nɔ agbe to nudzɔdzɔ dziŋɔ siwo va wu enu ɖe Yerusalem ƒe tsɔtsrɔ̃ me le ƒe 70 M.Ŋ. me na mí o hã la, míenyae be apostolo Yohanes ganɔ gbeƒã ɖem anye ƒe 25 le nudzɔdzɔ ma megbe.—Nyaɖeɖefia 1:9.\n7, 8. Mɔkpɔkpɔgbedasi kae Yehowa subɔlawo tsɔ hiahiã kpata le gbeƒã ɖemee fifia wu ɣeyiɣi bubu ɖesiaɖe?\n7 Emegbe ƒe alafa siwo me Kristodukɔa ƒe nunɔlawo, siwo nye xɔsegbela ‘sedzimawɔla’ la, ƒe dziɖuɣi la va. (Tesalonikatɔwo II, 2:3) Gake le ƒe alafa 19 lia ƒe nuwuwu lɔƒo la, amesiwo di be yewoanɔ agbe ɖe Kristotɔ gbãtɔwo ƒe agbenɔnɔ nu la xɔ mɔkpɔkpɔ gbedasia eye woɖe gbeƒã Fiaɖuƒea. Le nyateƒe me, nya siwo nye “Kristo ƒe Anyinɔnɔ ƒe Gbeƒãɖela,” “Kristo ƒe Fiaɖuƒe ƒe Gbeƒãɖela,” alo “Le Gbeƒã Ðem Yehowa ƒe Fiaɖuƒe” kpe ɖe magazine sia ƒe ŋkɔ ŋu tso eƒe tata gbãtɔ (July 1879) dzi ke.\n8 Woɖo Mawu ƒe Dziƒofiaɖuƒea anyi le ƒe 1914 me wòle Yesu Kristo si me, eye míetsɔ hiahiã kpata le gbeƒã ɖem mɔkpɔkpɔgbedasia fifia wu ɣeyiɣi ɖesiaɖe. Nukatae? Elabena Fiaɖuƒeyayraawo dometɔ aɖee nye nuɖoanyi vɔ̃ɖi sia ƒe nuwuwu si ava kpuie la. (Daniel 2:44) Nyanyui kae agate ŋu anɔ anyi wu ema? Eye dzidzɔ gã kae míagate ŋu akpɔ tsɔ wu be míaɖe gbeƒã Fiaɖuƒea hafi “xaxa gã” la nadze egɔme?—Mateo 24:21; Marko 13:10.\nAmewo Didi si Wokpɔ Dzidzedze Na\n9. Mɔfiafia kae Yesu na eƒe nusrɔ̃lawo, eye nukae do tso eme?\n9 Nu bubu si naa míekpɔa dzidzɔ le nuŋeŋedɔa mee nye dzidzedze si míekpɔna le amesiwo va zua nusrɔ̃lawo eye wova kpena ɖe mía ŋu le nuŋeŋedɔa me la didi me. Le ƒe 31-32 M.Ŋ. me la, Yesu gblɔ na eƒe nusrɔ̃lawo be: “Ne miayi ɖe du alo kɔƒe aɖe me la, midi amesi dze le eme la vevie.” (Mateo 10:11) Menye amesiamee dze o, abe alesi woƒe nɔnɔme ɖe Fiaɖuƒegbedasia ŋu ɖenɛ fiana ene. Ke hã Yesu ƒe nusrɔ̃lawo tsɔ dzonɔameme ɖe gbeƒã nyanyuia na amewo le afisiafi.\n10. Aleke Paulo wɔ amesiwo dze la didi ƒe dɔae?\n10 Le Yesu ƒe ku kple tsitretsitsi megbe la, woyi amesiwo dze la didi dzi kple ŋkubiã. Paulo ƒo nu na Yudatɔwo le woƒe ƒuƒoƒewo kple amesiwo ŋu wòkena ɖo le asime le Atene. Esi wòɖi ɖase le Hela-du ma si nye Areopago me la, “ŋutsu aɖewo ku ɖe eŋu, eye woxɔe se, amesiwo dome hã Dioniso, [si nye ʋɔnudrɔ̃la le Areopago, NW] kple nyɔnu aɖe si ŋkɔ nye Damaris kpakple ame bubu, siwo kpe ɖe wo ŋu la le.” Paulo ɖoa kpɔɖeŋu nyui ɖi le gbeƒãɖeɖe “le gaglãgbe kple tso aƒe me yi aƒe me” me le afisiafi si wòyina hã.—Dɔwɔwɔwo 17:17, 34; 20:20.\n11. Nyanyuia gbɔgblɔmɔnu kawoe wozã le ƒe aɖewo me va yi?\n11 Le ƒe alafa 19 lia ƒe nuwuwu lɔƒo la, Kristotɔ amesiaminawo tsɔ dzideƒo di amesiwo dze lae. July/August 1881 ƒe Zion’s Watch Tower me nyati si ƒe tanyae nye “Wosi Ami na Wo be Woaɖe Gbeƒã” gblɔ be: “Gbeƒãɖeɖe nyanyuia . . . le ‘ame fafawo’—amesiwo lɔ̃ be yewoasee bene woate ŋu akpɔ Kristo ƒe ŋutilã, si nye eƒe hadomenyilawo le wo dome—gbɔ ɖom.” Zi geɖe la, Mawu ƒe nuŋeŋedɔwɔlaawo doa go amewo ne wokpa tso sɔleme eye wotsɔa trakt siwo me Ŋɔŋlɔawo me nya siwo ŋu wotrɔ asi le be wòanyɔ amesiwo dze ƒe ɖetsɔleme le la naa wo. Esi wogbugbɔ ŋku lé ɖe ɖaseɖiɖimɔnu sia ƒe dɔwɔwɔ ŋu nyuie la, May 15, 1903, ƒe Gbetakpɔxɔ de dzi ƒo na nuŋelawo be woama traktawo “tso aƒeme yi aƒeme, le Kwasiɖagbe ŋdiwo.”\n12. Aleke míedzi míaƒe gbeƒãɖeɖedɔa ƒe nyonyome ɖe edzii? Gblɔ eƒe kpɔɖeŋu aɖe.\n12 Le nyitsɔ laa ƒewo me la, míedzi míaƒe subɔsubɔdɔa ɖe edzi to amewo gbɔ yiyi le teƒe bubu siwo menye woƒe aƒewo me o me. Mɔnu sia le vi geɖe ɖem le dukɔ siwo me dɔwɔnyawo kple modzakaɖeɖe naa amewo menɔa aƒeme o le ɣeyiɣi si me míelɔ̃a wo gbɔ dede me. Esi Ðasefo aɖe si le England kple eƒe zɔhɛ de dzesii be amedzrowo ɖoa ʋu va ɖea modzaka le ƒuta edziedzi la, woléa dzi ɖe ƒo gena ɖe ʋuawo me nɔa Gbetakpɔxɔ kple Nyɔ! nam ʋuɖolaawo. Woma magazine 229 le dzinu ɖeka me. Woka nya ta be: “Míevɔ̃na na ɖaseɖiɖi le ƒuta, nudzraƒewo, alo kplamatsedonu aɖeke si adze ŋgɔ mí o elabena míenya be Yehowa li kpli mí ɣeawokatãɣi.” Woɖe magazine ƒe ademɔ, dze Biblia-nusɔsrɔ̃ gɔme, eye wo ame evea wɔ kpekpeɖeŋu mɔɖeɖedɔa.\n13. Tɔtrɔ kawo wɔwɔe hiã le míaƒe subɔsubɔdɔa wɔwɔ me le teƒe aɖewo?\n13 Esi míeyi edzi le amesiwo dze dim la, ahiã be míagbugbɔ ŋku alé ɖe alesi míewɔa míaƒe subɔsubɔdɔae ŋu nyuie le teƒe aɖewo. Togbɔ be Ðasefo geɖe lɔ̃a gbeƒãɖeɖedɔa wɔwɔ tso aƒeme yi aƒeme Kwasiɖagbe ŋdiwo hã la, wokpɔ le teƒe aɖewo be amewo ƒe aƒeme yiyi ŋdi nenema mele vi ɖem tututu o elabena aƒea me tɔwo nɔa gbɔgbɔm ɖe eme. Ðasefo geɖe trɔ asi le woƒe ɖoɖowɔɖiwo ŋu fifia eye woyia amewo gbɔ ɣebubuɣi gbemagbe, ɖewohĩ le kpakpã tso woƒe Kristotɔwo ƒe kpekpewo vɔ megbe. Eye le nyateƒe me, amewo didi sia le ku nyuiwo tsem. Le ƒe si va yi me la, Fiaɖuƒegbeƒãɖelawo dzi ɖe edzi alafa memama 2.3 le xexeame katã. Esia dea bubu nuŋeŋe ƒe Aƒetɔ la ŋu hedoa dzidzɔ na míaƒe dzi.\nMinye Ŋutifafamewo le Nuŋeŋedɔa Wɔwɔ Me\n14. Nɔnɔme kae míetsɔna gblɔa míaƒe gbedasiae, eye nukatae?\n14 Nu bubu si ta dzi dzɔa mí ɖo enye ŋutifafawɔwɔ ƒe nɔnɔme si míeɖena fiana le nuŋeŋedɔa wɔwɔ me. Yesu gblɔ be: “Ne mieyi aƒea me la, mido gbe na wo. Ne aƒea dze la, miaƒe ŋutifafa lava edzi; ne medze o la, miaƒe ŋutifafa agagbugbɔ ava mia dzi.” (Mateo 10:12, 13) Gɔmesese si le Hebrigbe me gbedoname sia kple esi sɔ kplii le Helagbe si wotsɔ ŋlɔ Biblia me la siaa ŋue nye ‘Eme nenyo na wò.’ Nɔnɔme sia fiaa mɔ si nu míate ɖe amewo ŋu le la mí ne míele gbeƒã ɖem nyanyuia. Míaƒe mɔkpɔkpɔe nye be woaxɔ Fiaɖuƒegbedasia nyuie. Le amesiwo axɔe nyuie gome la, woate ŋu alé avu le woa kple Mawu dome ne wotrɔ dzime tso woƒe nuvɔ̃wo me eye wogbugbɔ hewɔ eƒe lɔlɔ̃nu. Eye ŋutifafa me nɔnɔ kple Mawu ana woakpɔ agbe mavɔ.—Yohanes 17:3; Dɔwɔwɔwo 3:19; 13:38, 48; Korintotɔwo II, 5:18-20.\n15. Aleke míawɔ akpɔtɔ anye ŋutifafamewo ne womexɔ mí nyuie le míaƒe gbeƒãɖeɖedɔa me o?\n15 Aleke míawɔ akpɔtɔ anye ŋutifafamewo ne womexɔ mí nyuie o? Yesu gblɔe be: “Ne aƒea dze la, miaƒe ŋutifafa lava edzi; ne medze o la, miaƒe ŋutifafa agagbugbɔ ava mia dzi.” (Mateo 10:13) Luka ƒe nuŋlɔɖi si ku ɖe nusrɔ̃la 70 la dɔdɔ ŋu gblɔ Yesu ƒe nya siawo kpee be: “Ne ŋutifafame aɖe le afima la, miaƒe ŋutifafa anɔ edzi; ke ne menye nenem o la, agagbugbɔ ava mia dzi.” (Luka 10:6) Ne míetsɔ nyanyuia yi na amewo la, esɔ be míate ɖe wo ŋu le vividoɖeameŋu kple ŋutifafawɔwɔ ƒe nɔnɔme me. Ðeko aƒemenɔla ƒe ɖekematsɔleme, nyatoƒoetoto, alo nya madzemadze gbɔgblɔ ana míaƒe gbedasia ƒe ŋutifafa ‘nagbugbɔ’ ava mía dzi. Gake nusiawo dometɔ aɖeke megblẽa míaƒe ŋutifafa, si nye Yehowa ƒe gbɔgbɔ kɔkɔe la ƒe kutsetse, la me o.—Galatiatɔwo 5:22, 23.\nTaɖodzinu Nyui aɖe na Nuŋelawo\n16, 17. (a) Nukae nye míaƒe taɖodzinu le tɔtrɔyiwo wɔwɔ me? (b) Aleke míate ŋu akpe ɖe amesiwo si Biblia me nyabiabiawo le ŋui?\n16 Edzɔa dzi na mí nuŋelawo be míekpɔa gome le amewo nuƒoƒoƒu hena agbe mavɔ kpɔkpɔ me. Eye aleke gbegbe wònyea dzidzɔ na míi enye si ne ame aɖe si míeɖe gbeƒã na la xɔ mí, eye wòdi be yeasrɔ̃ nu, heva zu “ŋutifafa xɔlɔ̃”! Ðewohĩ Biblia me nya geɖe le esi wòabia gake míate ŋu aɖo wo katã ŋu nɛ le yiyi zi ɖeka me o. Esi masɔ be míanɔ egbɔ wòadidi akpa le yiyi zi gbãtɔ me o ta la, nukae míate ŋu awɔ? Míate ŋu aɖo taɖodzinu aɖe si wokafu ƒe 60 enye sia va yi la ke na mía ɖokui.\n17 “Ele be Yehowa ɖasefo ɖesiaɖe nadzra ɖo awɔ Biblia me nusɔsrɔ̃ nyui.” Nya ma dze le Model Study-gbalẽ siwo wota kplɔ wo nɔewo ɖo tso ƒe 1937 vaseɖe 1941 me ƒe etɔ̃lia me. Agbalẽa gblɔ yi edzi be: “Ele be [Fiaɖuƒegbeƒãɖela] ɖesiaɖe nadze agbagba vevie akpe ɖe lɔlɔ̃nu nyui tɔ siwo tsɔ ɖe le Fiaɖuƒenya la me ŋu alesi wòanya wɔ. Ele be nàtrɔ ayi amesiawo gbɔ, aɖo woƒe biabiawo ŋu . . . , eye ekema nàdze nusɔsrɔ̃ gɔme . . . enumake alesi nàte ŋui.” Ẽ, taɖodzinu si míetsɔ wɔa tɔtrɔyiwoe enye be míadze aƒeme Biblia nusɔsrɔ̃ gɔme eye míawɔe edziedzi. * Xɔlɔ̃wɔwɔ ƒe nɔnɔme kple ɖetsɔtsɔ le ɖetsɔlemetɔa me lɔlɔ̃tɔe ʋãa mí míedzrana ɖo nyuie hewɔa nusɔsrɔ̃a wòléa vi.\n18. Aleke míawɔ akpe ɖe ame yeyewo ŋu be woava zu Yesu Kristo ƒe nusrɔ̃lawo?\n18 Míate ŋu ato agbalẽ si nye Sidzedze si Kplɔa Ame Yia Agbe Mavɔ Me kple agbalẽ gbadzawo abe Nukae Mawu Di tso Mía Si? ene dzi awɔ aƒeme Biblia nusɔsrɔ̃ nyuiwo ale be míakpe ɖe ɖetsɔlemetɔ yeyewo ŋu be woazu nusrɔ̃lawo. Esi míedina be míasrɔ̃ Yesu Kristo, Nufiala Gã la, ta la, ate ŋu adzɔ be Biblia-nusrɔ̃vi mawo hã asrɔ̃ ŋutifafa kple dzidzɔ si dzena le mía ŋu, míaƒe anukwareɖiɖi, kple míaƒe bubudede Yehowa ƒe dzidzenuwo kple mɔfiamewo ŋu. Ne míele kpekpem ɖe ame yeyewo ŋu le woƒe nyabiabiawo ŋu ɖom na wo la, mina míawɔ nusianu si míate ŋui afia alesi woaɖo nya ŋui na amesiwo abia nya wo la hã wo. (Timoteo II, 2:1, 2; Petro I, 2:21) Mí kpɔɖeŋu nuŋelawo míate ŋu akpɔ dzidzɔ be le subɔsubɔƒe si va yi me la, míewɔ aƒeme Biblia nusɔsrɔ̃ 4,766,631 le mama dedie nu le xexeame katã. Enyea dzidzɔ gã aɖe na mí ne míele nuŋela siwo kpɔ gome le aƒeme Biblia nusɔsrɔ̃ dɔa wɔwɔ me la dome.\nNɔ Dzidzɔ Kpɔm Ðaa le Nuŋeŋedɔa Me\n19. Nukatae susu nyuiwo nɔ anyi siwo ta dzi dzɔ amewo le nuŋeŋedɔa me le Yesu ƒe subɔsubɔdɔa wɔɣi kple emegbe kpuie?\n19 Susu nyuiwo nɔ anyi siwo ta dzi dzɔ amewo le nuŋeŋedɔa me le Yesu ƒe subɔsubɔdɔa wɔɣi kple emegbe kpuie. Ame geɖe xɔ nyanyuia ɣemaɣi. Woƒe dzidzɔkpɔkpɔ dzi ɖe edzi vevietɔ le ƒe 33 M.Ŋ. ƒe Pentekostea dzi, elabena amesiwo ade 3,000 wɔ ɖe Petro ƒe mɔfiafia dzi, eye woxɔ Yehowa ƒe gbɔgbɔ kɔkɔea, heva zu Mawu ƒe gbɔgbɔ me Israel-dukɔ la me tɔwo. Le nyateƒe me, woƒe xexlẽme yi edzi nɔ dzidzim ɖe edzi esi “Aƒetɔ [Yehowa] tsɔa amesiwo kpɔ agbexɔxɔ la kpena ɖe ha la ŋu gbesiagbe.”—Dɔwɔwɔwo 2:37-41, 46, 47; Galatiatɔwo 6:16; Petro I, 2:9.\n20. Nukae naa míekpɔa dzidzɔ gã aɖe le míaƒe nuŋeŋedɔa wɔwɔ me?\n20 Yesaya ƒe nyagblɔɖi aɖe nɔ eme vam ɣemaɣi be: “[Yehowa,] èdzi dukɔ la ɖe edzi, eye nèna dzidzɔ do gã; wokpɔ dzidzɔ le ŋkuwò me, abe alesi wokpɔa dzidzɔ le nuŋeɣi ene, abe alesi wotsoa aseye, ne womã aboyonu ene.” (Yesaya 9:2) Togbɔ be amesiaminawo ƒe ‘dukɔ’ ma ƒe ‘dzidziɖedzi’ wu enu keŋkeŋ kloe fifia hã la, míaƒe dzidzɔ dzina ɖe edzi ne míekpɔ alesi nuŋela bubuwo ƒe xexlẽme le dzidzim ɖe edzii ƒe sia ƒe.—Psalmo 4:8; Zaxarya 8:23; Yohanes 10:16.\n21. Nuka mee míadzro le nyati si kplɔe ɖo me?\n21 Ðikekemanɔmee la, susu nyuiwo li siwo ta míanɔ dzidzɔ kpɔm ɖaa le nuŋeŋedɔa me. Mɔkpɔkpɔ gbedasi si le mía si, alesi míedia amesiwo dzee, kple ŋutifafawɔwɔ ƒe nɔnɔme si le mía si—nusiawo katã naa míenyea nuŋela kpɔdzidzɔwo. Gake enaa ame geɖe tsia tre ɖe mía ŋu hã. Nusia dzɔ ɖe apostolo Yohanes dzi. Wodee game le Patmo-ƒukpo dzi “le Mawu ƒe nya kple Yesu Kristo ƒe ɖaseɖiɖi ta.” (Nyaɖeɖefia 1:9) Ke aleke míawɔ anɔ dzidzɔ kpɔm le yometiti kple tsitretsiɖeŋu me? Nukae akpe ɖe mía ŋu be míanɔ te ɖe ame geɖe siwo míeɖea gbeƒã na fifia la ƒe ɖekematsɔleme nu? Ŋuɖoɖo siwo tso Ŋɔŋlɔawo me siwo akpe ɖe mía ŋu míaɖo nya siawo ŋu le míaƒe nyati si kplɔe ɖo me.\n^ mm. 17 Gbã la, woɖoa nusɔsrɔ̃wo wɔƒe ɖe afisiwo woate ŋu aƒo ɖetsɔlemetɔwo nu ƒu ɖo. Gake mexɔ ɣeyiɣi aɖeke hafi wova te nusɔsrɔ̃ wɔwɔ kple ame ɖekaɖekawo kple ƒomewo hã o.—Kpɔ Jehovah’s Witnesses—Proclaimers of God’s Kingdom, si Yehowa Ðasefowo ta, ƒe axa 574.\n• Nukae nye kpɔɖeŋu nuŋeŋedɔ la?\n• Gbedasi ka tɔgbee míeɖea gbeƒãe?\n• Nukatae míaƒe nusrɔ̃ladididɔa le dzidzedze kpɔm?\n• Aleke míewɔna nyea ŋutifafamewo le nuŋeŋedɔa wɔwɔ me?\n• Nukatae míeyia edzi nɔa dzidzɔ kpɔm le nuŋeŋedɔa me?\n[Nɔnɔmetata siwo le axa 12, 13]\nGbeƒãɖeɖe le ƒe alafa gbãtɔ kple 20 lia me\nAbe Paulo ene la, míaƒe ŋkekea me nuŋelawo dzea agbagba be yewoaɖo amewo gbɔ le afisiafi\nTsɔ vividoɖeameŋu ɖe gbeƒã nyanyuiae\nƉoe Ɖe Amewo Ɖoe Ɖe Amewo Minye Nuŋela Kpɔdzidzɔwo!\nw01 7/15 axa 10-15\nÐe Agbe Gale Ku Megbea?\nÐe Gbɔgbɔ Makumaku aɖe Le Mewòa?\nNufiame si Sɔ Ðe Ɣeyiɣia Dzi Tsɔtsɔ Akpe Ðe Sɔhɛwo Ŋui\nMiyi Nuŋeŋedɔa Dzi!\nÐe Nèɖea Mɔ Ðe Nu Ŋu Nyateƒea?\n‘Ame Dzɔdzɔe Kpɔa Yayra’\nƑe Sia Ƒe Takpekpe October 6, 2001\nOrigen—Aleke Eƒe Nufiafia Kpɔ Ŋusẽ Ðe Sɔlemeha la Dzii?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 15, 2001\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA July 15, 2001\nGBETAKPƆXƆ—TATA SI MÍESRƆ̃NA July 15, 2001


Psalmowo 33 | Biblia Le Internet Dzi | Xexe Yeye Gɔmeɖeɖe\nKafu Wɔla la\n“Midzi ha yeye nɛ” (3)\nYehowa to eƒe nya kple gbɔgbɔa dzi wɔ nuwo (6)\nYehowa ƒe dukɔ kpɔdzidzɔ la (12)\nYehowa ƒe ŋku le eƒe amewo ŋu (18)\n33 Oo, mi ame dzɔdzɔewo, migli kple dzidzɔ ɖe Yehowa ŋu.+ Esɔ be nu dzɔdzɔe wɔlawo nakafui. 2 Mitsɔ saŋku da akpe na Yehowa;Miƒo ha* nɛ le kasaŋku kaewotɔwo dzi. 3 Midzi ha yeye nɛ;+Mitsɔ aseyetsotso ƒo kasaŋku nɛ aɖaŋutɔe. 4 Elabena Yehowa ƒe nya le dzɔdzɔe,+Eye eƒe nuwɔwɔwo katã le eteƒe. 5 Elɔ̃a dzɔdzɔenyenye kple nya dzɔdzɔe.+ Anyigba dzi yɔ fũu kple Yehowa ƒe amenuveve.+ 6 Yehowa ƒe numenya nue wòwɔ dziƒowo,+Eye eƒe numegbɔgbɔ la nue wòwɔ wo ŋu nuwo* katã. 7 Enana atsiaƒutsiwo ƒoa ƒu ɖi abe tsita ene;+Eye wòdzraa tsi dzeagbowo ɖo ɖe nudzraɖoƒewo. 8 Anyigba blibo la nevɔ̃ Yehowa.+ Anyigbadzinɔlawo katã nevɔ̃e eye woade bubu deto eŋu. 9 Elabena eƒo nu, eye wòva eme;+Ede se, eye wòli ɖi goŋgoŋ.+ 10 Yehowa gblẽ dukɔwo ƒe adaŋudedewo me;+Etɔtɔ dukɔwo ƒe ɖoɖowo me.+ 11 Ke Yehowa ƒe nyametsotsowo* ya li tegbee;+Eƒe dzimesusuwo li tso dzidzime yi dzidzime. 12 Dzidzɔtɔwoe nye dukɔ si ƒe Mawu Yehowa nye,+Dukɔ si wòtia be wòanye ye ŋutɔ ye tɔ.+ 13 Yehowa kpɔa nu tso dziƒowo;Ekpɔa amegbetɔviwo katã.+ 14 Ele enɔƒeEye eƒe ŋku le anyigbadzinɔlawo katã ŋu. 15 Eyae wɔa amewo katã ƒe dzi;Eye wòléa ŋku ɖe woƒe dɔwɔwɔwo katã ŋu.+ 16 Fia ƒe aʋadziɖuɖu mele aʋakɔ kpaŋkpaŋ me o;+Eye kalẽtɔ ƒe ŋusẽ triakɔ meɖenɛ o.+ 17 Ŋuɖoɖo ɖe sɔwo ŋu hena aʋadziɖuɖu+ nye tofloko;Eƒe ŋusẽ triakɔ la mexɔna na ame godoo o. 18 Kpɔ ɖa! Yehowa ƒe ŋku le ame siwo vɔ̃nɛ la ŋu,+Ame siwo kpɔa mɔ na eƒe amenuveve, 19 Be wòaɖe wo* tso ku si meEye wòalé woƒe agbe ɖe te le dɔŋɔli.+ 20 Míele mɔ kpɔm* na Yehowa. Míaƒe kpeɖeŋutɔ kple míaƒe akpoxɔnu wònye.+ 21 Eya mee míaƒe dzi kpɔa dzidzɔ le;Elabena eƒe ŋkɔ kɔkɔe la ŋue míeɖoa dzi ɖo.+ 22 Oo Yehowa, wò amenuveve nenɔ kpli mí,+Esi míele mɔ kpɔm na wò.+\n^ Alo, “Midzi kafukafuha.”\n^ Alo, “adaŋudedewo.”\n^ Alo, “Míaƒe luʋɔ le mɔ kpɔm.”


GBE BUBU Albanian Amharic Chichewa Croatian Czech Danish Dutch Estonian Eŋlisi Eʋegbe Finnish Franse Georgian German Hungarian Igbo Indonesian Italian Japanese Korean Latvian Lithuanian Norwegian Polish Portuguese Romanian Russian Sepedi Setswana Slovak Slovenian Spanish Swahili Swedish Thai Ukrainian\nTOGBƆ be wowɔ sewo be wòaɖe afɔku siwo dzɔna le dɔwɔƒewo dzi akpɔtɔ hã la, nuveviwɔamewo kple alesi amewo kunae ganye kuxi gã aɖe kokoko. Ekema edze kɔte be, sewo wɔwɔ ɖe dɔwɔwɔ ŋu ɖeɖe mate ŋu ana dɔwɔƒewo nanɔ dedie o. Ele be dɔtɔwo kple dɔwɔlawo naɖoe wo ɖokui dzi awɔ afɔɖeɖe aɖe atsɔ akpɔ wo ɖokui kple ame bubuwo tae.\nEyata ehiã be amesiwo katã le dɔwɔƒewo nagbɔ dzi ɖi alé ŋku ɖe woƒe dɔwɔƒea kple nuwɔnawo ŋu nyuie ŋuɖɔɖotɔe. Le kpɔɖeŋu me, ɖe nèlé ŋku ɖe eŋu kpɔ be miaƒe dɔwɔƒea le dediea? Ðe miezãa aɖinuwoa? Ne aleae wòle la, ɖe nane li nètsɔ kpɔa ɖokuiwò ta bliboea? Ðe nu tena ɖe dziwò ɣesiaɣia? Ðe nèlɔ̃na wɔa dɔ siwo me woŋea aɖaba ƒua sededewo dzi alo afisiwo wowɔa dɔ gaƒoƒo geɖe wu esi ŋu se ɖe mɔ le laa?\nNya siawo tɔgbe ŋuɖoɖo aɖe alesi gbegbe nèle dedie le dɔwɔƒe afia.\nŊudzɔnɔnɔ na Afɔkuwo\nAgbagbadzedze be woawɔ dɔ si ƒe ɖoɖowɔɖi mede ame dzi o ate ŋu ahe afɔku vɛ. Esi Nufialagã Lawson Savery si le Curtin Yunivɛsiti le Australia kple numekula aɖe lé ŋku ɖe numekuku aɖe si wowɔ le dɔwɔla miliɔn 3.6 kple dɔwɔƒe 37,200 ŋu megbe la, wota numekugbalẽ aɖe si ƒe tanya enye “Long Hours at Work: Are They Dangerous and Do People Consent to Them?” (Dɔwɔwɔ Gaƒoƒo Geɖe: Ðe Afɔku Le Emea eye Ðe Amewo Lɔ̃ Ðe Edzia?) Ne woagblɔe tututu la, nyabiabia evea siaa ƒe ŋuɖoɖo enye ẽ.\nLe nyateƒe me la, dɔwɔla siwo ŋu ɖeɖi tena mete ŋu wɔa dɔ bliboe o eye wowɔa vodada geɖe wu. Nufialagã Savery gblɔ abe alesi Australia-nyadzɔdzɔgbalẽ The Sun-Herald ka eta ene be: “Dɔwɔƒe geɖe dea dzi ƒo be woawɔ dɔ madzudzɔmadzudzɔe eye woléa ŋku ɖe dɔwɔla siwo wɔa dɔ madzudzɔmadzudzɔe ŋu vevie heɖoa eteƒe na wo.” Emetsonuwo te ŋu gblẽa nu vevie. Ðewohĩ kuxi sia mebɔ le teƒe aɖeke wu ʋudɔwɔlawo dome o, afisi wote ŋu dea dzi ƒo na wo alo zia wo dzi le gɔ̃ hã be woaku ʋu gaƒoƒo geɖe gbɔɖeme manɔmee—si nye se dzi dada le dukɔ aɖewo me.\nNu bubu si hea afɔku vɛ enye fɔmalémalé ɖe dɔ ŋu, si ƒe ɖewo ate ŋu anye numawɔmawɔ ɖe ɖoɖo nu kple numawɔmawɔ le dzadzɛnyenye me. Dɔwɔnuwo gbegblẽ ɖe anyigba nyamanyama alo elektrik-ka siwo me dzo le gbegblẽ ɖi nenema, te ŋu hea afɔkuwo vɛ zi geɖe, eye ewua ame gɔ̃ hã. Alea ke wòdzɔnae ne woŋe aɖaba ƒu nuxlɔ̃amenyawo dzi ne wole dɔwɔnu kple mɔ̃ siwo zãa elektrikŋusẽ ŋudɔ wɔm. Nu bubu si ganaa nuvevi wɔa ame alo wua ame enye be woagblẽ ami siwo kɔ ɖe anyigba ɖi si womatutui o—vevietɔ esiwo nye aɖinuwo. Nuvevi wɔ dɔwɔla geɖe esime woɖiɖi le anyigba si dzi ami alo tsi kɔ ɖo. Eyata woate ŋu agblɔ be dɔnyuiwɔwɔ ƒe se gbãtɔ enye be woawɔ nu le dzadzɛnyenye me kple ɖe ɖoɖo nu.\nKe hã, ewɔna na ame geɖe be yewoaŋe aɖaba aƒu ɖokuitakpɔsewo dzi. Magazine si nye Monthly Labor Review gblɔ be: “Dɔ ƒe kɔlili ɖi ate ŋu ana woabui be mɔ kpuiwo dzi toto le vevie be woate ŋu awu dɔ nu ɖe ɣeyiɣi dzi.” Eyata ame aɖe abu ɖokuitakpɔse be, ‘Afɔku aɖeke medzɔ kpɔ esi nyemewɔ edzi o.’ Esi adzɔnuwɔƒe dzikpɔla kpɔnuteƒe aɖe nɔ nu ƒom tso nya sia ƒe vevienyenye ŋu la, egblɔ be: “Nu vloetɔ kekeake si nàte ŋu awɔ le dɔ me enye be nàgbe wɔwɔ ɖe ɖokuitakpɔsewo dzi ahato eme ado vɔ̃ aɖeke madzɔmadzɔe!” Nukatae? Elabena ekplɔa ame dea kakaɖeameɖokuidzi akpa kple fɔmalémaléɖenuŋu me, si hea afɔku siwo lolo wu vanɛ.\nWoƒoa nu le Chernobyl-mɔ̃ si wó le Ukraine le ƒe 1986 me ŋu zi geɖe be “enye xexeame katã ƒe nukliafɔku dziŋɔtɔ kekeake.” Nukae hee vɛ? Afɔkua ŋuti nyatakaka aɖe yɔ “mɔ̃a zazã ŋumaɖɔɖotɔe” kple “ɖokuitakpɔsewo dzi dada enuenu.”\nDɔtɔ kple dɔwɔla ate ŋu ado alɔ wo nɔewo le ŋkuléle ɖe nusiwo ate ŋu ahe afɔku vɛ ŋu me. Biblia me lododo aɖe si me nunya le gblɔ be: “Nunyala kpɔa dzɔgbevɔ̃e, eye wòɣlaa eɖokui.” (Lododowo 22:3) Ẽ, nunyala kpɔa nusi me afɔku ate ŋu anɔ la dzea sii eye wòdia mɔ siwo nu wòakpɔ eɖokui kple ame bubuwo ta le.\nNe dɔtɔwo wɔ esia la, eɖea vi na woa kple woƒe dɔwɔlawo siaa. Le kpɔɖeŋu me, adzɔha aɖe si gbugbɔ trɔ asi le woƒe dɔwɔƒe ŋu be woaƒo asa na “xɔ siwo me aɖiyawo le” kpɔ be mexɔ ɣeyiɣi aɖeke hafi dɔa kpɔ dzidziɖedzi eye dɔwɔlawo ƒe dzi dze eme wu wòɖe dzesi o. Wokpɔ hã be amesiwo mevaa dɔme o le dɔléle ta dzi ɖe kpɔtɔ ŋutɔ. Menye ɖeko ame bubuwo ƒe lãmesẽ ŋu bubu alea naa nɔnɔmea dea dɔtɔ kple dɔwɔlawo dzi ko evɔ o, ke boŋ abe alesi míekpɔe le go sia me ene la, ete ŋu dea ame dzi le ganyawo hã gome.\nAbe alesi míede dzesii le nyati si do ŋgɔ me ene la, nuvlowɔwɔ va bɔ ɖe dɔwɔƒewo. Nukae nàte ŋu awɔ atsɔ akpɔ ɖokuiwò ta?\nAfɔ Siwo Nàte Ŋu Aɖe\nWokpɔe be masɔmasɔ suesue siwo doa mo ɖa le dɔwɔlawo dome le dɔwɔƒe te ŋu yia ŋgɔ va zua nya gã. Agbalẽ si nye Harvard Business Review na nuxlɔ̃ame dedzigbɔname sia be: “Be nàlé ŋutasẽnuwɔnawo nu le dɔwɔƒe la, nyae be zi geɖe la, amesiwo wɔa nu adãtɔe le nya suesuewo me yia edzi wɔa esiwo vloe wu.”\nManye be ɖe nyɔnu aɖe ɖoe be yeahe hatidɔwɔlawo ƒe susu va ye ɖokui dzi o, gake ne eƒe awudodo, nuƒoƒo, kple nɔnɔmewo meɖe ameŋububu fia o la, amewo abui agbegbegblẽnɔla. Le egbeŋkekewo me la, nuwɔna siwo womeɖo be wòahe amewo ƒe susu ayi nuwɔna gbegblẽ aɖeke dzi o la va hea kuxi gãwo vanɛ ɣeaɖewoɣi, siwo ƒe ɖee nye xadede ɖi be woawɔ nuvevi ame, amegbɔdɔdɔ sesẽe, alo amewuwu gɔ̃ hã. Eyata nɔ ŋudzɔ ɖe alesi wò awudodowo kple agbenɔnɔ wɔa dɔ ɖe ame bubuwo dzii ŋu. Wɔ ɖe Biblia me nuxlɔ̃amenya sia dzi be: ‘Do awu ɖe nɔnɔme nyui me, eye wɔ leke na ɖokuiwò le ŋukpekpe kple ɖokuidziɖuɖu me.’—Timoteo I, 2:9.\nMonthly Labor Review de dzesi nɔnɔme bubu si me afɔku ate ŋu anɔ eye wògblɔ be: “Amewo va le dzi tsim ɖe dɔwɔla siwo ɖeɖe wɔa dɔ le zã me le teƒe siwo sa ɖe aga la ŋu.” Eyata bu eŋu kpɔ: Ðe nunya le eme ŋutɔŋutɔ be woaxɔ dɔ si me woate ŋu awɔ nuvevi ame vevietɔ ne wònye ame ɖeka koe wɔa dɔa le zã mea? Ðe wòsɔ be woade agbe afɔku me ɖe fetu si wòaxɔ ta?\nEle vevie hã be míabu alesi míewɔa nu ɖe dzikudoname kple ŋutasẽnu si hatidɔwɔla siwo dzi nu te ɖo wɔna la ŋu. Nukae woate ŋu awɔ be woatsɔ alé nɔnɔme si me afɔku ate ŋu anɔ la nu? Biblia me lododo aɖe xlɔ̃ nu be: “Nyaŋuɖoɖo fafɛ tsia dziku nu; ke gbe da ɖe ame gbɔ nana dɔmedzoe flana.” (Lododowo 15:1) Ẽ, ne èkpɔa nya gbɔ le tufafa kple bubu me la, ana nàɖe dzi ɖi eye nàƒo asa na dzrewɔwɔ.\nDzikudodo na ame kple ŋutasẽnuwɔwɔ bɔ le egbeŋkekea me le afisi woyɔa ʋu ɖe ame nu le dɔwɔƒewo. Togbɔ be adze abe mía ŋue woɖoe ɖo hã la, nu ko wɔm amea le ɖe nuteɖeamedzi kple dziɖeleameƒo nu. Anye nuɖiɖeamee na míenɔ afima le gaƒoƒo ma dzi. Eyata alesi míewɔa nu ɖe enui le vevie ŋutɔ. Ate ŋu afa nɔnɔmea nu alo ana wòanyra ɖe edzi.\nGake ɖewohĩ ate ŋu anye hã be susu aɖe tae amea buna le eɖokui me nenema. Agbalẽ si nye Resolving Conflicts at Work gblɔ be: “Ne nane do dziku na mí la, . . . ƒã hafi míeɖea nusi le dzi me na mí gblɔna bliboe.” Nukae ate ana nu nate ɖe ame dzi? Agbalẽa yi dzi gblɔ be: “Nya si le dzi dzi na mí ate ŋu ana míatɔtɔ alo nu nate ɖe mía dzi, eye wòana míasusu be naneke meli míagate ŋu awɔ tsɔ wu be míawɔ avu o.”\nNukae nye egbɔkpɔnu? TOLÉLE ÐE NYA ŊU! Agbalẽ si míeyɔ va yi gblɔ be: “Ne míelé to ɖe mía kple amesiwo dome nya dzɔ ɖo ŋu nyuie la, míaƒe seselelãmea nu ate ŋu afa be míawɔ dzre o eye míake ɖe egbɔkpɔnu ŋu.” Esia nye mɔ nyui aɖe si nu woato atsi dziku kple masɔmasɔ nu be wòagazu dzre o.\nEyata kpɔ egbɔ le mɔ si sɔ nu be nuwo nanɔ dedie. Esia ƒe ɖewoe nye ŋudzɔnɔnɔ vevie ɖe mia gbɔ dedienɔnɔ mɔfiamewo dzi wɔwɔ ŋu. Esia dzi wɔwɔ le vevie be dɔwɔƒea nanɔ dedie.\nNyateƒee wònye be míaƒe nɔnɔme ku ɖe agbenɔnɔ, dɔwɔwɔ, kple ɖiɖiɖeme ŋu ate ŋu akpɔ ŋusẽ ɖe dɔ si míetiana be míawɔ kple alesi míebua dedienɔnɔe dzi. Nyati si kplɔe ɖo ate ŋu akpe ɖe mía ŋu be míawɔ tiatia nyuiwo le go sia me.\nDzra afisi ami kɔ ɖo la ɖo pɛpɛpɛ\nNyaŋuɖoɖo fafɛ ate ŋu atsi dziku nu\nƉoe Ɖe Amewo Ɖoe Ɖe Amewo Alesi Nàwɔ Anɔ Dedie le Dɔwɔƒe\ng02 3/8 axa 24-27


“Nyee nye mɔ la kple nyateƒe la kpakple agbe la. Ame aɖeke mevaa Fofo la gbɔ o, negbe to dzinye ko.”—YOH. 14:6.\n1, 2. Nu ka tae wòle be míatsɔ ɖe le ɖoƒe tɔxɛ si Yesu le le Mawu ƒe tameɖoɖo me la me dzodzro me?\nLE AMEGBETƆWO ƒe ŋutinya katã me la, ame geɖe tee kpɔ be yewoadze ame tɔxɛwo le ame bubuwo dome, gake wo dometɔ ʋɛ aɖewo koe te ŋu ɖe dzesi. Gawu la, ame ʋɛ aɖewo koe ate ŋu agblɔ be yewonye ame tɔxɛ le mɔ ɖedzesi aɖewo nu. Gake Yesu Kristo, Mawu ƒe Vi la, ya nye ame tɔxɛ le mɔ geɖewo nu.\n2 Nu ka tae wòle be míatsɔ ɖe le ɖoƒe tɔxɛ si Yesu le la me? Elabena ewɔa akpa vevi aɖe le mía kple Yehowa, mía Fofo si le dziƒo la, dome ƒomedodo me! Yesu gblɔ be: “Nyee nye mɔ la kple nyateƒe la kpakple agbe la. Ame aɖeke mevaa Fofo la gbɔ o, negbe to dzinye ko.” (Yoh. 14:6; 17:3) Na míadzro mɔ aɖewo siwo nu Yesu nye ame tɔxɛ le la me. Esia wɔwɔ ana míagakpɔ ŋudzedze ɖe ɖoƒe si wòle le Mawu ƒe tameɖoɖo me la ŋu geɖe wu.\n3, 4. (a) Nu ka tae míate ŋu agblɔ be Yesu nye ame tɔxɛ le esi wònye Tenuvi ta? (b) Alekee akpa si Yesu wɔ le nuwo wɔwɔ me la le etɔxɛ?\n3 Menye ɖeko Yesu nye ‘Mawu ƒe vi’ ko o. Nenemae Satana yɔe esime wònɔ etem kpɔ. (Mat. 4:3, 6) Woyɔ Yesu wòsɔ nyuie be “Mawu ƒe Tenuvi.” (Yoh. 3:16, 18) Helagbe me nya si gɔme woɖe be “tenuvi” la fia “vi ɖeka kolia si tɔgbi aɖeke megali o, vi ɖeka pɛ,” “vi ɖeka aɖe le nɔviawo dome,” alo “vi tɔxɛ.” Gbɔgbɔmevi miliɔn alafa geɖewo le Yehowa si. Ekema gɔmesese ka nue Yesu nye vi ɖeka pɛ “le nɔviawo dome” le?\n4 Yesu nye vi tɔxɛ le esi wònye eya ɖeka pɛ koe Fofoa wɔ tẽe ta. Eyae nye Ŋgɔgbevi la. Le nyateƒe me la, eyae nye “nuwɔwɔwo katã ƒe ŋgɔgbevi la.” (Kol. 1:15) Eyae nye “Mawu ƒe nuwɔwɔ ƒe gɔmedzedze.” (Nyaɖ. 3:14) Akpa si Tenuvi la wɔ le nuwo wɔwɔ me hã le etɔxɛ. Menye eyae nye Wɔla la alo nuwɔwɔwo ƒe Dzɔtsoƒe o. Gake Yehowa zãe wònye dɔnunɔla, alo ame si dzi wòto wɔ nuwo katã. (Mixlẽ Yohanes 1:3.) Apostolo Paulo ŋlɔ bena: “Le nyateƒe me la, Mawu ɖeka si nye Fofo la, ame si me nuwo katã tso, eye míeli nɛ la, koe li na mí; eye Aƒetɔ ɖeka, si nye Yesu Kristo, ame si dzi nuwo katã to va dzɔ, eye míeto eyama me la, koe li.”—1 Kor. 8:6.\n5. Alekee Ŋɔŋlɔawo na Yesu ƒe ame tɔxɛ nyenye dze ƒãa?\n5 Ke hã, Yesu ƒe ame tɔxɛ nyenye lɔ nu bubu geɖe ɖe eme. Woyɔ dzesideŋkɔ alo ŋkɔ tɔxɛ geɖe nɛ le Ŋɔŋlɔawo me siwo na ɖoƒe si wòle le Mawu ƒe tameɖoɖo me la dze ƒãa. Mina míadzro dzesideŋkɔ atɔ̃ bubu siwo wozã na Yesu le Kristotɔwo Ƒe Hela Ŋɔŋlɔawo me la me azɔ. *\n6. Nu ka tae wòsɔ be woyɔ Yesu be “Nya la” ɖo?\n6 Mixlẽ Yohanes 1:14. Nu ka tae woyɔ Yesu be “Nya la,” alo Logos ɖo? Dzesideŋkɔ sia ɖe dɔ si wòwɔna tso esime wowɔ nuwɔwɔ nyanu bubuwo la fia. Yehowa zã Via wòtsɔ gbedeasi kple mɔfiamewo na gbɔgbɔmevi bubuwo, abe ale si ko Mawu zãe wòtsɔ eƒe gbedeasi va na amegbetɔwo le anyigba dzi ene. Nyateƒe si wònye be Yesu nye Nya la, alo Mawu ƒe Nyanuɖela la dze le nya si Kristo gblɔ na Yudatɔ siwo nɔ to ɖomee la me be: “Nu si mefiana la menye tɔnye o, ke boŋ ame si dɔm ɖa la tɔe. Ne ame aɖe di be yeawɔ Eƒe lɔlɔ̃nu la, anya ne nufiafia la tso Mawu gbɔ loo alo nye ŋutɔe le nu ƒom le ɖokuinye si.” (Yoh. 7:16, 17) Dzesideŋkɔ si nye “Mawu Ƒe Nya La” gakpɔtɔ le Yesu si kokoko le eƒe tɔtrɔ yi eƒe dziƒoŋutikɔkɔe me megbe gɔ̃ hã.—Nyaɖ. 19:11, 13, 16.\n7. Alekee míate ŋu asrɔ̃ ɖokuibɔbɔ si Yesu ɖe fia le eƒe ɖoƒe si nye “Nya la” ŋu dɔ wɔwɔ me?\n7 Wò ya bu nu si dzesideŋkɔ sia lɔ ɖe eme la ŋu kpɔ. Togbɔ be Yesue nye Yehowa ƒe nuwɔwɔwo dometɔ si si nunya le wu hã la, meɖoa ŋu ɖe eya ŋutɔ ƒe nunya ŋu o. Ke boŋ nu si tututu Fofoa fiae ye wògblɔna. Yesu mehea amewo ƒe susu vaa eɖokui dzi o, ke boŋ Yehowa dzi wòhea susu yina ɣesiaɣi. (Yoh. 12:50) Kpɔɖeŋu nyuie kae nye esi wòle be míasrɔ̃! Wotsɔ mɔnukpɔkpɔ xɔasi si nye be “[míaɖe] gbeƒã nu nyuiwo ŋuti nya nyui la” na míawo hã. (Rom. 10:15) Ele be ŋudzedzekpɔkpɔ ɖe Yesu ƒe ɖokuibɔbɔ kpɔɖeŋu sia ŋu naʋã mí míaƒo asa na mía ŋutɔ míaƒe nukpɔsusuwo fiafia. Le agbeɖeɖe ƒe gbedeasi si le Ŋɔŋlɔawo me fiafia me la, míedina be “[míagbɔ] nu siwo woŋlɔ ɖi la ŋu o.”—1 Kor. 4:6.\n8, 9. (a) Nu kae nya “amen” fia, eye nu ka tae woyɔ Yesu be “Amen la” ɖo? (b) Alekee Yesu wɔ eƒe ɖoƒe si nye “Amen la” ŋu dɔe?\n8 Mixlẽ Nyaɖeɖefia 3:14. Nu ka tae woyɔ Yesu be “Amen la” ɖo? “Amen,” si gɔmee nye “nenɔ alea” alo “neva eme,” la nye nya si woŋlɔ ɖe ale si Hebrigbe me nya aɖe ƒe yɔyɔ ɖina la nu. Nya si koŋ me Hebrigbe me nya sia dzɔ tso la fia, “be woanye nuteƒewɔla” alo “ame si dzi woate ŋu aka ɖo.” Nya ma kee wozãna tsɔ ƒoa nu tso Yehowa ƒe nuteƒewɔwɔ ŋu. (5 Mose 7:9; Yes. 49:7) Ekema mɔ ka nue Yesu yɔyɔ be “Amen la” na wònye ame tɔxɛ le? Kpɔ ale si 2 Korintotɔwo 1:19, 20 ɖo nya sia ŋui ɖa: “Mawu ƒe Vi, Kristo Yesu, ame si woɖe gbeƒã le mia dome . . . la menye Ɛ̃ ganye Ao o, ke boŋ Ɛ̃ zu Ɛ̃ le eyama gome. Elabena aleke gbegbee Mawu ƒe ŋugbedodowo ɖasɔ gbɔe o, wo katã wozu Ɛ̃ to eyama dzi. Eya ta eya dzi kee wogblɔa ‘Amen’ na Mawu le hena Mawu ƒe ŋutikɔkɔe.”\n9 Yesu nye “Amen la” le Mawu ƒe ŋugbedodowo katã gome. Eƒe agbenɔnɔ fɔmaɖimaɖitɔe le anyigba dzi kpakple vɔsaku si wòva ku la ɖo kpe Yehowa Mawu ƒe ŋugbedodowo dzi, eye wòna wòanya wɔ be ŋugbedodo siawo nava eme. Yesu to eƒe nuteƒewɔwɔ me na hã be Satana ƒe nutsotso si woŋlɔ ɖe Hiob ƒe agbalẽa me be, ne Mawu subɔlawo to hiãkame, fukpekpe, kple dodokpɔ me la, woagbe nu le egbɔ la zu aʋatso. (Hiob 1:6-12; 2:2-7) Le Mawu ƒe nuwɔwɔwo katã dome la, Ŋgɔgbevi la koe ate ŋu aɖo amenutsonya ma ŋu le mɔ nyuitɔ kekeake nu. Gakpe ɖe eŋu la, Yesu na kpeɖodzi nyuitɔ kekeake si de Fofoa ƒe akpa dzi le nya si gale vevie wu, si nye Yehowa ƒe xexea me katã ƒe dziɖulanyenye ƒe dzedze ƒe nya la me.\n10. Alekee míate ŋu asrɔ̃ Yesu le ale si wòwɔa eƒe ɖoƒe tɔxɛ si nye “Amen la” ŋu dɔe me?\n10 Alekee míate ŋu asrɔ̃ Yesu le ale si wòwɔ eƒe ɖoƒe tɔxɛ si nye “Amen la” ŋu dɔe me? To nuteƒewɔwɔ na Yehowa me léle ɖe asi kple eƒe akpa dzi nɔnɔ le xexea me katã ƒe dziɖulanyenye ƒe nya la me me. Ne míele esia wɔm la, ekema míele wɔwɔm ɖe nuxlɔ̃ame si woŋlɔ ɖe Lododowo 27:11 la dzi, be: ‘Vinye, dze nunya, be nado dzidzɔ na nye dzi, ne mate ŋu aɖo nya ŋu na ame siwo le alɔme ɖem le ŋunye.’\n“Nubabla Yeye Ƒe Avuléla”\n11, 12. Aleke Yesu ƒe ɖoƒe si nye Avuléla la le etɔxɛe?\n11 Mixlẽ 1 Timoteo 2:5, 6. Yesue nye “avuléla ɖeka, si le Mawu kple amegbetɔwo dome.” Eyae nye “nubabla yeye ƒe avuléla.” (Heb. 9:15; 12:24) Gake woƒo nu tso Mose hã ŋu be enye domenɔla, le Se ƒe nubabla la me. (Gal. 3:19) Ekema aleke wɔ Yesu ƒe ɖoƒe si nye Avuléla alo Domenɔla la le etɔxɛ?\n12 Senyawo mee wozãa nya “avuléla” le le gbegbɔgblɔ gbãtɔa me. Esia ɖee fia be Yesu nye Avuléla le se nu (alo, le gɔmesese aɖe nu la, enye ʋɔnudrɔ̃la) le nubabla yeyea, si na wònya wɔ be wodzi dukɔ yeye aɖe, si nye “Mawu ƒe Israel la,” me. (Gal. 6:16) Kristotɔ amesiaminawoe nye dukɔ sia me tɔwo, ame siwo anye “nunɔla siwo nye fiawo” le dziƒo. (1 Pet. 2:9; 2 Mose 19:6) Se ƒe nubabla la, si Mose nye domenɔla na, mete ŋu na wodzi dukɔ sia ƒomevi o.\n13. Nu kae Yesu ƒe ɖoƒe si nye Avuléla la lɔ ɖe eme?\n13 Nu kae Yesu ƒe ɖoƒe si nye Avuléla la lɔ ɖe eme? Yehowa zãa Yesu ƒe ʋu la ɖe ame siwo wokplɔna vaa nubabla yeyea me la ta. To mɔ sia dzi la, Yehowa bua wo ame dzɔdzɔewoe le se nu. (Rom. 3:24; Heb. 9:15) Ekema Mawu ate ŋu axɔ wo ɖe nubabla yeyea me kple taɖodzinu be woava zu fia siwo nye nunɔlawo le dziƒo! Esi Yesu nye woƒe Avuléla ta la, ekpena ɖe wo ŋu be woayi edzi alé tenɔnɔ dzadzɛ si le wo si le Mawu ŋkume la me ɖe asi.—Heb. 2:16.\n14. Nu ka tae wòle be Kristotɔwo katã, eɖanye mɔkpɔkpɔ kae le wo si o, naɖe ŋudzedzekpɔkpɔ deto afia ɖe Yesu ƒe ɖoƒe si nye nubabla yeyea ƒe Avuléla la ŋu?\n14 Ke ame siwo menye nubabla yeyea me tɔwo o, siwo si anyigbadzinɔnɔ tegbee ƒe mɔkpɔkpɔ le, siwo mele dziƒo yi ge o, ya ɖe? Togbɔ be womenye gomekpɔlawo le nubabla yeye la me o hã la, eɖea vi na wo. Mawu tsɔa woƒe nu vɔ̃wo kea wo hebua wo ame dzɔdzɔewoe, si na wozua exɔlɔ̃wo. (Yak. 2:23; 1 Yoh. 2:1, 2) Eɖanye dziƒomɔkpɔkpɔ alo anyigbadzimɔkpɔkpɔ ye le mía si o, susu nyui aɖe li si tae wòle be mía dometɔ ɖe sia ɖe naɖe ŋudzedzekpɔkpɔ deto afia ɖe Yesu ƒe ɖoƒe si nye nubabla yeyea ƒe Avuléla la ŋu.\n15. Aleke Yesu ƒe ɖoƒe abe Nunɔlagã ene to vovo tso ame siwo katã subɔ abe nunɔlagã ene le blema la tɔ gbɔe?\n15 Ame geɖewo subɔ abe nunɔlagãwo ene le blema, ke hã, Yesu ƒe ɖoƒe abe Nunɔlagã ene ya le etɔxɛ kura. Le mɔ ka nu? Paulo ɖe eme be: “Mehiã be wòanɔ vɔ sam gbe sia gbe, gbã ɖe ye ŋutɔ ƒe nu vɔ̃wo ta, eye emegbe ɖe dukɔ la tɔwo ta, abe ale si nunɔlagã mawo wɔna ene o: (elabena ewɔ esia zi ɖeka ɖe ɣeyiɣiawo katã nu esime wòtsɔ eɖokui na;) elabena Se la ɖoa ame siwo ŋu gbɔdzɔgbɔdzɔwo le la nunɔlagãwo, gake atamkanya si va ɖe Se la yome ya ɖo Vi aɖe, si wowɔ bliboe la, tegbee.”—Heb. 7:27, 28. *\n16. Nu ka tae Yesu ƒe vɔsaa le etɔxɛ vavã?\n16 Ame debliboe Yesu nye, esɔ pɛpɛpɛ kple ale si Adam nɔ hafi va wɔ nu vɔ̃. (1 Kor. 15:45) Esi wòle elea ta la, Yesu koe nye amegbetɔ ɖeka kolia si ate ŋu atsɔ vɔsa deblibo, si sɔ pɛpɛpɛ—vɔ si mahiã be woagasa ake o—la ana. Le Mose ƒe Sea te la, wosaa vɔ gbe sia gbe. Gake nu si Yesu va wɔ la ƒe vɔvɔli koe vɔ siwo katã wosana kple subɔsubɔdɔ siwo katã nunɔlawo wɔna la nye. (Heb. 8:5; 10:1) Eya ta Yesu ƒe ɖoƒe abe Nunɔlagã ene le etɔxɛ le ale si wònyo kple ale si wòanɔ anyi ɖaa ta.\n17. Nu ka tae wòle be míaɖe ŋudzedzekpɔkpɔ afia ɖe Nunɔlagã ƒe ɖoƒe si Yesu le la ŋu, eye aleke míate ŋu awɔ esiae?\n17 Míehiã Yesu be wòanye míaƒe Nunɔlagã bene wòakpe ɖe mía ŋu tenɔnɔ nyui nanɔ mía si le Mawu ŋkume. Nunɔlagã nyui ka gbegbee nye esi le mía si! Paulo ŋlɔ bena: “Menye nunɔlagã si mate ŋu ase veve ɖe míaƒe gbɔdzɔgbɔdzɔwo nu o ye le mía si o, ke boŋ esi wodo kpɔ le go sia go me abe mía ŋutɔwo ke ene ye, gake nu vɔ̃ mele eŋu o.” (Heb. 4:15) Le nyateƒe me la, ele be ŋudzedzekpɔkpɔ ɖe nyateƒenya sia ŋu naʋã mí be ‘míaganɔ agbe na mía ɖokuiwo azɔ o, ke na ame si ku ɖe mía ta la boŋ.’—2 Kor. 5:14, 15; Luka 9:23.\n“Dzidzimevi” Si Ŋugbe Wodo\n18. Nya kae wogblɔ ɖi le Adam ƒe nu vɔ̃ wɔwɔ megbe, eye nu kae wova ɖe fia ku ɖe nyagblɔɖi sia ŋu emegbe?\n18 Le keke Eden bɔa me ke, esime wòdze ƒãa be ameƒomea bu nu sia nu—woƒe tenɔnɔ dzadzɛ si le wo si le Mawu ŋkume, agbe tegbee nɔnɔ, dzidzɔkpɔkpɔ, kple Paradiso la—ye Yehowa Mawu do Ðela aɖe ƒe ŋugbe. Woyɔ ɖela sia be “dzidzime” alo dzidzimevi. (1 Mose 3:15) Dzidzimevi sia si womeʋu go ɣemaɣi o la va zu nyati vevi aɖe si ŋu Biblia me nyagblɔɖi gbogbo aɖewo ku ɖo hena ƒe geɖe. Ele be wòanye Abraham, Isak, kple Yakob ƒe dzidzimevi. Azɔ hã, ele be wòadzɔ tso Fia David ƒe ƒomea me.—1 Mose 21:12; 22:16-18; 28:14; 2 Sam. 7:12-16.\n19, 20. (a) Ame kae nye Dzidzimevi la? (b) Nu ka tae míate ŋu agblɔ be menye Yesu ɖeka koe dzidzimevi si ŋugbe wodo la lɔ ɖe eme o?\n19 Ame kae nye Dzidzimevi sia si ŋugbe wodo la? Míate ŋu akpɔ nya sia ƒe ŋuɖoɖo le Galatiatɔwo 3:16. (Mixlẽe.) Gake apostolo Paulo yi edzi gblɔ le ta ma ke me na Kristotɔ amesiaminawo be: “Gawu la, ne Kristo tɔe mienye la, ekema Abraham ƒe dzidzimee mienye vavã, domenyilawo le ŋugbedodo aɖe nu.” (Gal. 3:29) Aleke wɔ Kristo nye Dzidzimevi la, evɔ ame bubuwo hã ganye dzidzimevia ƒe akpa aɖe?\n20 Ame miliɔn geɖe gblɔna be yewonye Abraham ƒe dzidzimeviwo, wo dometɔ aɖewo gblɔna be yewonye nyagblɔɖilawo gɔ̃ hã. Subɔsubɔha aɖewo ƒua asi akɔ vevie be yewoƒe nyagblɔɖilawo dzɔ tso Abraham me. Gake ame siawo katãe nye Dzidzimevi si ŋugbe wodo la? Ao. Abe ale si gbɔgbɔ ʋã apostolo Paulo wòɖee fia ene la, menye ame siwo dzɔ tso Abraham me la katãe ate ŋu agblɔ be yewonye Dzidzimevi si ŋugbe wodo la o. Womezã Abraham ƒe vi bubuwo ƒe dzidzimeviwo tsɔ yra ameƒomea o. Isak ƒe ƒomea me koe dzidzimevi si dzi yayra ato ava la adzɔ tso. (Heb. 11:18) Mlɔeba la, ame ɖeka pɛ, si nye Yesu Kristo, si ƒe dzidzimeŋutinya si le Biblia me ɖee fia be Abraham mee wòdzɔ tso lae nye dzidzimevi si ŋugbe wodo la ƒe akpa vevitɔ. * Ame bubu siwo katã va nye Abraham ƒe dzidzimevia ƒe akpa aɖe la va le ɖoƒe ma le esi wonye ‘Kristo la tɔ’ ta. Ɛ̃, ɖoƒe si Yesu le le nyagblɔɖi sia me vava me la le etɔxɛ vavã.\n21. Nu kae wɔ dɔ ɖe dziwò le ale si Yesu wɔ ɖoƒe tɔxɛ si le esi le Yehowa ƒe tameɖoɖo me ŋu dɔe la ŋu?\n21 Nu kae míesrɔ̃ tso ɖoƒe tɔxɛ si Yesu le le Yehowa ƒe tameɖoɖo me la ŋuti numedzodzro kpui sia me? Tso keke esime wowɔ Mawu ƒe Tenuvi la ke la, enye ame tɔxɛ si tɔgbi aɖeke megali o. Ke hã, Mawu ƒe Vi tɔxɛ sia si va zu Yesu la subɔ ɖokuibɔbɔtɔe le ɖekawɔwɔ me kple Fofoa ƒe lɔlɔ̃nu ɣesiaɣi, eye media ŋutikɔkɔe na eɖokui gbeɖe o. (Yoh. 5:41; 8:50) Kpɔɖeŋu nyui ka gbegbee nye esi wònye na mí egbea! Abe Yesu ene la, mina wòanye míaƒe taɖodzinu ɣesiaɣi be “[míawɔ] nuwo katã hena Mawu ƒe kafukafu.”—1 Kor. 10:31.\n^ mm. 5 Asitɔnudzinyakui, “la,” kplɔ dzesideŋkɔ siawo dometɔ aɖeawo ɖo le Helagbe me, si ɖee fia be, abe ale si agbalẽnyala aɖe gblɔe ene la, “le gɔmesese aɖe nu la, ‘enye eƒomevi le eɖokui si.’”\n^ mm. 15 Le Biblia ŋuti nunyala aɖe ƒe nya nu la, nya si gɔme woɖe be “zi ɖeka ɖe ɣeyiɣiawo katã nu” la ɖe Biblia me gɔmeɖose vevi aɖe, si fia be “Kristo ƒe ku ƒe asixɔxɔa de blibo, ele etɔxɛ, alo etɔgbi aɖeke megali o,” la fia.\n^ mm. 20 Togbɔ be Yudatɔ siwo nɔ anyi le ƒe alafa gbãtɔ M.Ŋ. me la nya be yewoe nye Abraham ƒe dzidzime le ŋutilã nu, alo yewodzɔ tso eyama me, eye be yewo nue woave hã la, wokpɔ mɔ be ame ɖeka aɖee ava nye Mesia la, alo Kristo la.—Yoh. 1:25; 7:41, 42; 8:39-41.\n• Nu kae nèsrɔ̃ tso dzesideŋkɔ siwo woyɔ na Yesu la me ku ɖe ɖoƒe tɔxɛ si le esi la ŋu? (Kpɔ aɖakaa.)\n• Aleke nàte ŋu asrɔ̃ Yehowa ƒe Vi tɔxɛ sia ƒe kpɔɖeŋui?\nDzesideŋkɔ Siwo Ðe Ðoƒe Tɔxɛ Si Yesu Le Le Mawu Ƒe Tameɖoɖo Me Fia La Dometɔ Aɖewo\n▪ Tenuvi La. (Yoh. 1:3) Yesu ɖeɖe koe Fofoa ŋutɔ wɔ tẽe.\n▪ Nya La. (Yoh. 1:14) Yehowa zãa Via abe Nyanuɖela ene le gbedeasiwo kple mɔfiamewo nana nuwɔwɔ bubuwo me.\n▪ Amen La. (Nyaɖ. 3:14) Yesu ƒe agbenɔnɔ fɔmaɖimaɖitɔe le anyigba dzi kpakple vɔsaku si wòva ku la ɖo kpe Yehowa Mawu ƒe ŋugbedodowo dzi, eye wòna wòanya wɔ be ŋugbedodo siawo nava eme.\n▪ Nubabla Yeye La Ƒe Avuléla. (1 Tim. 2:5, 6) Abe Avuléla si dze le se nu ene la, Yesu na wònya wɔ be wodzi dukɔ yeye aɖe, si nye “Mawu ƒe Israel la,” si me tɔwo nye Kristotɔ siwo anye “nunɔla siwo nye fiawo” le dziƒo.—Gal. 6:16; 1 Pet. 2:9.\n▪ Nunɔlagã. (Heb. 7:27, 28) Yesu koe nye amegbetɔ ɖeka pɛ si dze te ŋu sa vɔ si deblibo, si mehiã be woagasa ake o. Ate ŋu aklɔ míaƒe nu vɔ̃wo ɖa le mía ŋu ahaɖe mí tso emetsonu wuameawo me.\n▪ Dzidzimevi Si Ŋugbe Wodo. (1 Mose 3:15) Yesu Kristo ɖeka pɛ koe nye ame si nye dzidzimevi si ŋu nya wogblɔ ɖi la ƒe akpa vevitɔ. Ame bubu siwo katã va nye Abraham ƒe dzidzimevia ƒe akpa aɖe la va le ɖoƒe ma le esi wonye ‘Kristo la tɔ’ ta.—Gal. 3:29.


GBE BUBU Afrikaans Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Thai Turkish Ukrainian\n“Nyemese nusi tututu ta fofonye dzo gɔme o. Nusi menya koe nye nya si danye gblɔ nam.”—James. *\nNE VIFOFO aɖe fɔ agba dzo le aƒeme la, ehea vevesese kple dzigbagbã gã aɖe vɛ na amesiwo wògblẽ ɖi. James si xɔ ƒe 14, si míeyɔ le gɔmedzedzea gblɔ be: “Metɔtɔ ale gbegbe esime dada kple papa gbe wo nɔewo.” Ne vifofo dzo nya aɖeke magblɔmagblɔe eye mena kadodo aɖeke le wo kple ƒomea dome o la, fɔbuameɖokui kple amegbegbe ƒe seselelãmewo kpakple dzikudodo ate ŋu awɔ fu viawo ƒe geɖe. *\nNe wò ŋutɔ fofowò dzo la, ɖewohĩ ànya nu tso susu dodzikuname si tae wòdzo ŋu. Sɔhɛ aɖe si ŋkɔe nye Michael gblɔ be: “Nyɔnu bubu tae Fofonye dzo ɖo. Mekpɔ woa kple nyɔnua kpɔ, eye dɔme vem ŋutɔ. Mese le ɖokuinye me be Papa flu mí.” Gake ɣeaɖewoɣi la, dzodzo alea ate ŋu ana woakpɔ gbɔdzɔe. Melissa si fofo nye ahamula, gblɔ be: “Ne ɖe wòle aƒeame la, nɔnɔmewo agasẽ na mí wu.”\nGake zi geɖe la, ɖeviwo menyaa nusita wo fofo dzo o, eye esia ate ŋu awɔe be eƒe anyimanɔmanɔ nagate ɖe wo dzi wu. Nyateƒee be ɖewohĩ ànya be masɔmasɔwo le dziwòlawo dome, gake mava susu me na wò gbeɖe be woava klã tso wo nɔewo gbɔ o. Robert ɖo ŋku edzi be: “Esime Papa dzo la, nyemese nusiwo nɔ edzi yim la katã gɔme tututu o. Nusi menya koe nye be kuxi sesẽwo nɔ anyi elabena dzre nɔa dzinyelawo dome ɣesiaɣi.”\nKe nukata vifofo aɖewo dzona le aƒeme ɖo? Ne wò ŋutɔ fofowò dzo la, ɖe wòle be nàbui be eɖoe koŋ gbe wòa? Eye nukata ɖewohĩ dziwòlawo agbe eŋunya geɖe gbɔgblɔ na wò? Ðe mehiã be woaɖe nu me na wò oa?\nNusita Womia Nu Ðe Edzi\nSusu siwo ta vifofo dzona medoa dzidzɔ na ame ɣeaɖekeɣi o. Zi geɖe la, etsoa ahasiwɔwɔ gbɔ—si nye agbegbegblẽnɔnɔ si wotsɔ ɣlaa ƒomea me tɔwo. Ne srɔ̃nyɔnu va nya nu tso nugbegblẽwɔwɔa ŋu la, ate ŋu atso nya me be yeagbe ye srɔ̃a. Ate ŋu abia tso ŋutsua si gɔ̃ hã be wòadzo kpoo do ŋgɔ hafi wòava bia srɔ̃gbegbalẽ le ʋɔnu. Ðewohĩ ɖeviawo manya naneke kura tso nusita nusia le dzɔdzɔm ŋu o.\nGake dze agbagba nàse nusi anɔ eme be eyatae dawò mete ŋu gblɔ nusi tututu dzɔ na wò o la gɔme. Nusiwo tae dometɔ ɖekae nye be ɖewohĩ abui be fofowò ƒe agbegbegblẽnɔnɔ ŋu nya gbɔgblɔ na wò ava wu tsɔtsɔ na wò. Bu alesi gbegbe wòagbã dzi na nyɔnue ne eva nya be ye srɔ̃ mewɔ nuteƒe o la hã ŋu kpɔ. (Maleaxi 2:13, 14) Eyata ne ahasiwɔwɔ tae dziwòlawo gbe wo nɔewo la, megawɔ nuku na wò ne nyaa gbã dzi na dawò vevie be mete ŋu gblɔe na wò o.\nKe fofowò ya ɖe? Eme kɔ be ne ele eme be mewɔ nuteƒe na dawò o la, eŋunya gbɔgblɔ na wò asesẽ nɛ. Ŋutsu aɖewo ƒe agbegbegblẽnɔnɔ kpea ŋu na wo ale gbegbe be wo viwo gɔ̃ hã ƒe mo kpɔkpɔ sesẽna na wo! Gake le vifofo geɖe gome la, togbɔ be wowɔ ŋukpenanu sia hã la, woyia edzi lɔ̃a wo viwo eye wote ŋu dzea agbagba ganaa kadodo nɔa wo kpli wo dome.\nƔeaɖewoɣi la, vifofoa dzona le srɔ̃anyɔnu ƒe agbegbegblẽnɔnɔ ta, eye wòdzea agbagba ɖesiaɖe nɔa ƒomedodo kplikplikpli me kple viawo. Gake le nudzɔdzɔ bubuwo me la, menye ahasiwɔwɔ gbɔe srɔ̃gbegbe tsona kura o, ke boŋ etsoa srɔ̃ɖeɖe me dzrehehe ƒe geɖe si va wu tsɔtsɔ na ame gbɔ. * (Lododowo 18:24) Esi wònye zi geɖe nusia yia edzi le woawo ɖeɖe dome ta la, màte ŋu anya nusi he dzrea vɛ o.\nBiblia gblɔ le Lododowo 25:9 be: ‘Wɔ wò ŋutɔ wò dzre kple hawòvi; ke megaʋu go ame tutɔ ƒe nya ɣaɣla o.’ Ɣeaɖewoɣi la, srɔ̃ɖeɖe me nyaʋiʋliwo kuna ɖe srɔ̃tɔawo ɖeɖe ko dome nyawo ŋu. Togbɔ be egɔmesese asesẽ na wò hã la, ade dziwò wu ne mèxa se nya mawo o. Gawu la, ɖeko goʋuʋu “nya ɣaɣla” naa nɔnɔmea gagblẽna ɖe edzi. Nyaa sese awɔe be nàde akpa ɖeka dzi—eye ɖeko wòagade mama wò ƒomea me ɖe edzi. Eyata nyataƒoƒoa koe nye be ade dziwò wu ne dziwòlawo mia nu ɖe nusiwo gbɔ woƒe dzrehehe aɖewo tso dzi.\nZa Nugɔmesese Nàtsɔ Aɖu Dzikudodo Dzi\nGake asesẽ be dzi nagaku wò o ne fofowò dzo le aƒeme, eye màte ŋu aɖo biabia si nye, Nukatae? la ŋu o. Ke hã Biblia gblɔ le Lododowo 19:11 be: ‘Ame ƒe nugɔmesese faa eƒe dziku nu, menye kokoko be wòaɖee o.’ Eye mahiã be nàse nyawo katã hafi ase nu gɔme o.\nLe kpɔɖeŋu me, Biblia na míekpɔe be mía dzilawo mede blibo o. Egblɔ be: “[Amewo] katã wɔ nuvɔ̃, eye Mawu ƒe ŋutikɔkɔe hiã wo tim.” (Romatɔwo 3:23) Lɔlɔ̃ ɖe nyateƒenya wɔnublanui sia dzi ate ŋu akpe ɖe ŋuwò be nàtsɔ nukpɔsusu si sɔ akpɔ dziwòlawo ƒe vodadawoe. Le kpɔɖeŋu me, ne fofowò mede bubu eƒe srɔ̃ɖetamkaka ŋu o la, enye agɔdzedze gã—si nye nusi ŋu wòabu akɔnta le na Mawu. (Hebritɔwo 13:4) Gake mefia kokoko be egbe wò alo be melɔ̃ wò o.\nSrɔ̃tɔwo katã kpɔa “xaxa le ŋutilã me.” (Korintotɔwo I, 7:28) Eye togbɔ be womate ŋu atsɔ xaxa siawo ado taflatsee o hã la, ŋutsu kple nyɔnu aɖewo wɔa nugbegblẽ le agbemenyaƒoɖeamenu siwo le xexe sia si me xaxawo bɔ ɖo me ta. Robert ɖo ŋku edzi be: “Papa tsɔ ɖe le míaƒe dzidzɔkpɔkpɔ me vevie. Ena ƒomea ʋu yi nuto aɖe me afisi wòbu be nuwo ate ŋu ade ye dzi le dɔwɔɖui gome wu be aƒe nyui nate ŋu asu mía si eye ƒomea nakpɔ dzidzɔ.” Gake medidi o fofoa ƒe susu nyui sia kple agbagba siwo wòdze be yeana agbenɔnɔ nanyo ɖe edzi na eƒe ƒomea va trɔ bubui kuraa. Robert ɖe nu me be: “Papa megava tsɔa dzo ɖe Kristotɔwo ƒe kpekpewo yiyi ŋu o. Emegbe dɔ va ge le esi. Le ɣeyiɣi aɖe megbe la, eva nɔa ŋutasẽnuwo wɔm ɖe danye kple nɔvinyenyɔnu ŋu.” Medidi o nɔnɔmewo va gblẽ ɖe edzi ale gbegbe be fofoa kple dadaa gbe wo nɔewo.\nRobert ate ŋu ado dziku vevie le fofoa ƒe kpododonu alea ta hafi. Gake nusiwo me fofoa to gɔmesese na eƒe dziku nu fa. Togbɔ be Robert dzilawo ƒe wo nɔewo gbegbea gbã dzi nɛ vevie hã la, esrɔ̃ nu vevi aɖe tso eme. Robert gblɔ be: “Ne ƒome va su asinye la, ele be gbɔgbɔmenuwo naxɔ nɔƒe gbãtɔ.”\nMichael si míeyɔ va yi hã dze ŋgɔ alesi wòanɔ te ɖe dzikudodo ƒe seselelãmewo nui kpɔ. Elɔ̃ ɖe edzi be: “Medina be mawɔ nu wòave fofonye le nusi wòwɔ ɖe mía ŋu ta.” Gake ena ƒomedodo nyui boŋ nɔ eya kple fofoa dome. Esi ɣeyiɣiawo va nɔ yiyim la, Michael te ŋu ɖu eƒe dzikua dzi gɔ̃ hã eye wònɔ agbe alesi dze.\nAnyo be wò hã nàdze agbagba ana wò kple fofowò dome ƒomedodo nali ke alesi nɔnɔmeawo aɖe mɔe. Nyateƒee, eƒe nuwɔna anya gblẽ nu le wò kple dawò ŋu vevie ya. Gake ɖewohĩ mènya nyateƒe bliboa o. Evɔ ne èva nya be ewɔ nugbegblẽ hã la, fofowò koe wòkpɔtɔ nye. Wobia tso asiwò be nàde bubu aɖe ya teti eŋu. (Efesotɔwo 6:1-3) Ƒo asa na “dɔmedzoe kple dziku kple ɣlidodo kple busubɔbɔ” ne èle nu wɔm kplii. (Efesotɔwo 4:31) Ne anya wɔ la, megade nu dziwòlawo dome srɔ̃ɖeɖe me dzrehehewo me o. To nuwɔwɔ wòafia be èlɔ̃ dziwòla evea siaa me la, àte ŋu anɔ ƒomedodo nyui me kple wo ame evea siaa.\nAme fofo ƒe dzodzo le aƒeme nye nu veame siwo ate ŋu adzɔ ɖe dziwò la dometɔ ɖeka. Gake ne mète ŋu nya susu siwo tae wòdzo la katã o hã la, mehiã be nàbu fɔ ɖokuiwò o. Nyateƒee, ana nàse le ɖokuiwò me be egbe ye ya. Gake ƒã hafi wogbea srɔ̃ le ɖeviawo ta. Dziwòlawo ka atam le Mawu ŋkume be yewoanɔ anyi ɖekae. Woawo dzie agba le—menye dziwò o—be woawɔ edzi.—Nyagblɔla 5:3-5.\nKe ne ètɔtɔ, eye fɔbuameɖokui ƒe seselelãmewo nu gbe yiyi eye nèkpɔtɔ bunɛ be ye gbɔe wòtso la, nukata màgblɔe na dziwòlawo kpɔ o? Ðewohĩ woake nu agblɔ kakaɖedzinya aɖewo siwo hiã la na wò. James si míeyɔ le gɔmedzedzea me lɔ̃ ɖe edzi be: “Mebunɛ tsã be fɔbubua le dzinye, emegbe hafi danye kple fofonye va gbɔ dzi ɖi ƒo nu nam.” Ðetugbi Nancy hã bu fɔ eɖokui esi fofoa kple dadaa gbe wo nɔewo. Le dzeɖoɖo kple dadaa enuenu megbe la, Nancy te ŋu va ƒo nya ta be: “Mele be ɖeviwo nabu fɔ wo ɖokui le wo dzilawo ƒe nuwɔna ta o.” Ẽ, nana be dziwòlawo ‘natsɔ woa ŋutɔwo ƒe agba’ awɔe be wò seselelãme nagatɔtɔ akpa o. (Galatiatɔwo 6:5) Gake aleke nàte ŋu anɔ te ɖe enui fifia esi nèle tɔmanɔsiƒe me? Míana ŋuɖoɖo aɖewo le nya sia siwo tsiã ɖe enu la dometɔ ɖeka si míata emegbe la me.\n^ mm. 4 Kpɔ akpaa dzi nyati si nye “Tɔmanɔsiƒomewo—Kuxia Nu Tsitsi Kuraa” siwo tsiã ɖe enu le Nyɔ! ƒe tata si nye February 8, 2000 me.\n^ mm. 12 Gake Biblia na eme kɔ ƒã be nusi ko dzi woate ŋu anɔ te ɖo le Ŋɔŋlɔawo nu agblẽ srɔ̃ɖeɖe aɖe me eye ame evea siaa akpɔ mɔ agate ŋu aɖe srɔ̃ enye ahasiwɔwɔ.—Mateo 19:9.\nMègabu fɔ ɖokuiwò le dziwòlawo ƒe srɔ̃ɖeɖe me kuxiwo ta o\nƉoe Ɖe Amewo Ɖoe Ɖe Amewo Nukata Papa Dzo le Mía Gbɔ?\ng00 12/8 axa 13-15


Ezekiel Ƒe Ŋutega Siwo Tso Mawu Gbɔ—Ezekiel 1:1\n“Mekpɔ Ŋutega Siwo Tso Mawu Gbɔ”\nNYA VEVITƆ: Nu siwo Ezekiel kpɔ le ŋutega me ku ɖe dziƒotasiaɖam la ŋu\n1-3. (a) Ƒo nu tso nu si Ezekiel kpɔ kple nu si wòse la ŋu. (Kpɔ foto si le nyati sia ƒe gɔmedzedze.) (b) Ŋusẽ kae nɔ megbe na nu si Ezekiel kpɔ la, eye aleke wòwɔ dɔ ɖe edzii?\nEZEKIEL tɔ ɖe gbegbe aɖe le adzɔge kpɔm ɖaa. Emia ŋku vie, emegbe wòke ŋku ɖi gãa. Meka ɖe edzi be nu ŋutɔŋutɔ kpɔm yele o. Ekpɔ be ahom gã aɖe tu tso adzɔge gbɔna. Gake menye ahom dzro aɖe koe o. Ya sesẽ si tso dziehe la ɖo eƒe taɖa kple eƒe awu me, eye wòkpɔ alilikpo dodo gã aɖe. Dzo nɔ bibim le alilikpo la me, eye dzoa ƒe bibi na wòɖo ŋku ale si wolóloa ga xɔasiwo la dzi. * Esi alilikpo la nɔ Ezekiel gogom la, gbe aɖe nɔ ɖiɖim sesĩe henɔ dzi dem, abe aʋakɔ gã aɖee le zɔ ɖem ene.—Eze. 1:4, 24.\n2 Ðekakpui sia si xɔ abe ƒe 30 ene la le nudzɔdzɔ vovovo siwo maŋlɔ be akpɔ o la ƒe gbãtɔwo kpɔm. Ese le eɖokui me be “Yehowa ƒe asi,” si nye Yehowa ƒe gbɔgbɔ kɔkɔea si ame mate ŋu axe mɔ na o la le ye dzi. Nu si gbɔgbɔ ma ana wòakpɔ eye wòase la anɔ etɔxɛ kura wu film wɔdɔɖeamedzi siwo wowɔna egbea la sãsãsã. Ezekiel ƒe ŋutegaa ana wòatsyɔ mo anyi, eye gbɔgblɔ nabu ɖee.—Eze. 1:3, 28.\n3 Ke hã, menye ɖeko Yehowa di be ŋutegaa nawɔ dɔ ɖe ŋutsu sia dzi ko evɔ o. Gɔmesese deto le ŋutega gbãtɔ si Ezekiel kpɔ ŋu na eya kple Yehowa subɔla wɔnuteƒe siwo li egbea, abe ŋutega bubu siwo le eƒe nyagblɔɖigbalẽ wɔdɔɖeamedzi la me ene. Eya ta na míalé ŋku ɖe nu si Ezekiel kpɔ kple nu si wòse la ŋu nyuie kpɔ.\nNɔnɔme Si Me Nua Dzɔ Le\n4, 5. Nɔnɔme ka mee woɖe ŋutegaa fia Ezekiel le?\n4 Xlẽ Ezekiel 1:1-3. Gbãa, na míalé ŋku ɖe nɔnɔme si me wòkpɔ ŋutegaa le ŋu. Ƒe 613 D.Y. mee. Abe ale si míekpɔe le ta si va yi me ene la, Ezekiel kple aboyome bubuwo nɔ Babilon, le teƒe aɖe si te ɖe Kebar-tɔsisia to. Edze ƒãa be tɔsisi sia nye tɔʋu aɖe si woɖe be Frat-tɔsisia me tsiwo nato eme ale be tɔdziʋuwo nato edzi. Kebar-tɔsisi sia gava de nu Frat-tɔsisia me.\nEzekiel nɔ etɔ aboyomeawo dome le afi si gogo Kebar-tɔsisia (Kpɔ Memama 4)\nNUFIAMEÐAKA 3A: Mɔ Legbe Si Wozɔ Yi Babilonia\n5 Yerusalem si nye aboyomeawo de la, didi kilometa 800. * Alakpasubɔsubɔ kple trɔ̃subɔsubɔ va xɔ aƒe ɖe gbedoxɔ si me Ezekiel fofo nye nunɔla le kpɔ la me. Yerusalem afi si fiazikpui si dzi David kple Salomo nɔ ɖu fia le le ŋutikɔkɔe me kpɔ la va zu ŋukpe na wo. Fia Yehoyakin xɔsemanɔsitɔ la hã le aboyomeawo dome le Babilon. Zedekiya si wotsɔ ɖo fia ɖe eteƒe la, nye ame si Babilon-fia ɖoa nu na eye wòvɔ̃ɖi.—2 Fia. 24:8-12, 17, 19.\n6, 7. Nu ka tae Ezekiel se le eɖokui me be yewole ɣeyiɣi sesẽwo me?\n6 Nɔnɔme si me wole la nye ɣeyiɣi sesẽ aɖe na Ezekiel si si xɔse le. Ðewohĩ etɔ aboyomeawo dometɔ aɖewo anɔ wo ɖokuiwo biam be: ‘Ðe Yehowa ŋlɔ mí be tegbeea? Ðe Babilon, dziɖuɖu vɔ̃ɖi sia kple eƒe alakpamawu gbogboawo abu mo na Yehowa ƒe tadedeagu dzadzɛa eye wòaɖe eƒe dziɖuɖu ɖa le anyigba dzi keŋkeŋua?’\n7 Esi esia le susu me na mí ta la, ɖe manyo be wò ŋutɔ nàɖoe be yeasrɔ̃ nu tso Ezekiel ƒe ŋutega gbãtɔ si ŋu wòƒo nu tsoe tsitotsito la ŋu oa? (Eze. 1:4-28) Ne èle esia wɔm la, tsɔ ɖokuiwò ɖo Ezekiel teƒe eye nàdze agbagba akpɔ nu siwo wòkpɔ kple nu siwo wòse.\nFrat-tɔsisia ƒe akpa si le nuto si te ɖe Karkemis ŋu (Kpɔ Memama 5-7)\nƲu Aɖe Si Ðeke Mesɔ Kplii O\n8. Nu kae Ezekiel kpɔ le ŋutega me, eye nu kae nu si wòkpɔ la le tsitre ɖi na?\n8 Nu ka koŋue Ezekiel kpɔ? Ekpɔ nane si le abe ʋu gã wɔnuku aɖe ene, si woɖɔ be enye tasiaɖam. Afɔti gã ene si ŋu gbɔgbɔmenuwɔwɔ wɔnuku ene, si wogblɔ emegbe be wonye kerubiwo le la le eŋu. (Eze. 10:1) Gbadzaƒe gã aɖe le wo tame abe tsikpe ene, eye eya dzie Mawu ƒe ŋutikɔkɔe fiazikpui si dzi Yehowa ŋutɔ nɔ anyi ɖo la le! Gake nu kae tasiaɖam sia tsi tre ɖi na? Nu ɖeka koe Ezekiel ƒe ŋutegaa ate ŋu atsi tre ɖi na: eyae nye Yehowa ƒe ŋutikɔkɔe habɔbɔa ƒe akpa si le dziƒo. Nu ka tae míegblɔe nenema? Na míade ŋugble tso nu etɔ̃ siwo na míeƒo nya ta alea la ŋu.\n9. Aleke ƒomedodo si le Yehowa kple eƒe gbɔgbɔmenu- wɔwɔwo dome la sɔ kple ale si woɖɔ ʋua?\n9 Ƒomedodo si le Yehowa kple eƒe gbɔgbɔmenuwɔwɔwo dome. De dzesii be le ŋutega sia me la, Yehowa ƒe fiazikpui la le kerubiawo tame. Le teƒe bubuwo le Mawu ƒe Nyaa me la, woɖɔ Yehowa be ebɔbɔ nɔ fiazikpui dzi le kerubiwo tame alo le kerubiwo dome. (Xlẽ 2 Fiawo 19:15; 2 Mose 25:22; Ps. 80:1) Le nyateƒe me la, menɔ anyi ɖe kerubiwo tame ŋutɔŋutɔ abe ɖee wòhiã be gbɔgbɔmenuwɔwɔ sẽŋu siawo nakɔe ene o, eye mehiã be tasiaɖam ŋutɔŋutɔ nanɔ esi wòanɔ dodom o. Gake kerubiawo le eƒe dziɖulanyenye ƒe akpa dzi, eye ate ŋu adɔ wo ɖe xexea ƒe akpa sia akpa be woawɔ yeƒe lɔlɔ̃nu. Woawo hã wɔna ɖe Yehowa ƒe nyametsotsowo dzi abe mawudɔla kɔkɔe bubu siwo nye esubɔlawo alo dɔtsɔlawo ene. (Ps. 104:4) Le susu ma ta, Yehowa si nye woƒe dziɖulagã la, le wo katã “dom” eye wòfiaa mɔ wo, abe ɖe wo katã ƒo ƒu zu ʋu gã ɖeka ene.\n10. Nu kae ɖee fia be menye kerubi ene koe le dziƒo tasiaɖam la ŋu o?\n10 Menye kerubiwo koe ʋu la tsi tre ɖi na o. Ezekiel kpɔ kerubi ene. Wozãa xexlẽme ma le Biblia me zi geɖe wòfiaa blibonyenye, si fia be ame alo naneke meto le eme o. Le ema ta, kerubi eneawo tsi tre ɖi na Yehowa ƒe gbɔgbɔmevi wɔnuteƒeawo katã. De dzesii hã be ŋkuwo sɔŋ le afɔtiawo kple kerubiawo ŋutɔ hã ŋu si fia be gbɔgbɔmenuwɔwɔ gbogbo bubuwo hã le ŋudzɔ, ke menye ene siwo Ezekiel kpɔ la ko o. Eye ale si wòɖɔ ʋua be eloloe la na kerubi siwo ƒe dzedzeme wɔ dɔ ɖe ame dzi la dze nu sue. (Eze. 1:18, 22; 10:12) Nenema kee Yehowa ƒe habɔbɔ ƒe akpa si le dziƒo la hã lolo, eye esia fia be gbɔgbɔmenuwɔwɔ siwo le eme la wu kerubi ene.\nYehowa ƒe dziƒotasiaɖam si Ezekiel kpɔ le ŋutega me na eƒe nu ku (Kpɔ Memama 8-10)\n11. Ŋutega si ɖi esia tɔgbi kae Daniel kpɔ, eye nya ta kae esia na míeƒo?\n11 Daniel kpɔ dziƒo ŋuti ŋutega sia tɔgbi. Nyagblɔɖila Daniel nɔ Babilon dugã la me le woƒe aboyomenɔɣi la katã, eye woɖe dziƒo fiae le ŋutega me. Ewɔ nuku be le ŋutega sia hã me la, tasiaɖamfɔwo le Yehowa ƒe fiazikpuia ŋu. Nu si ŋu Daniel ƒe ŋutega ku ɖo koŋ ye nye Yehowa ƒe gbɔgbɔmeƒome gã si le dziƒo la. Daniel kpɔ “ame akpe teƒe akpewo . . . eye ame akpe ewo teƒe akpe ewo” siwo nye Mawu ƒe gbɔgbɔmeviwo le tsitre ɖe Yehowa ŋkume. Woɖi Ʋɔnu le dziƒo, eye ame sia ame le enɔƒe si wonae. (Dan. 7:9, 10, 13-18) Ekema ɖe masɔ be míaƒo nya ta be dziƒotakpekpe gã sia kee ŋutega si Ezekiel hã kpɔ la le tsitre ɖi na oa?\n12. Nu ka tae wònye ametakpɔkpɔ na mí be míasrɔ̃ nu tso dziƒotasiaɖam si Ezekiel kpɔ le ŋutega me la ŋu?\n12 Yehowa nya be ametakpɔkpɔe wònye na mí amegbetɔwo be míaƒe susu nanɔ gbɔgbɔmenuwo ŋu. Apostolo Paulo yɔ esia be “nu siwo womekpɔna o.” Nu ka tae? Esi míenye amegbetɔwo taa, míaƒe susu nɔa “nu siwo wokpɔna” siwo nye ŋutilãmenu siwo ŋu míetsia dzi ɖo siwo nɔa anyi ɣeyiɣi vi aɖe ko la ŋu fũu akpa. (Xlẽ 2 Korintotɔwo 4:18.) Satana nya esia, eya ta zi geɖe la, edzea agbagba be yeana míaƒe susu nanɔ ŋutilãmenuwo ŋu. Esi Yehowa lɔ̃ mí ta la, ena woŋlɔ nyagblɔɖiwo abe ŋutega siwo Ezekiel kpɔ la tɔgbi ɖi be woaɖo ŋku ale si gbegbe Yehowa ƒe dziƒoƒomea loloe eye wòwɔ nukui la dzi na mí, ale be míate ŋu agbe Satana ƒe nyaƒoɖeamenua!\n13, 14. (a) Aleke Ezekiel ɖɔ tasiaɖamfɔ siwo wòkpɔ lae? (b) Nu ka tae wòsɔ be woɖɔ Yehowa ƒe tasiaɖam la be enye nu si ŋu afɔtiwo le?\n13 Gbãa, Ezekiel ƒo nu tso kerubi eneawo ŋu, eye le agbalẽ sia ƒe Ta 4 lia me la, míava kpɔ nu si nu gbagbeawo kple nu si woƒe nɔnɔme fia mí tso Yehowa ŋu. Ke hã, Ezekiel kpɔ tasiaɖamfɔ ene mawo le dzogoe ene dzi le kerubiawo ŋu. (Xlẽ Ezekiel 1:16-18.) Edze abe krisolit-kpe, si nye kpe xɔasi si me le lãlãlã si me woate ŋu akpɔ nu to eye eƒe amadede nye aŋutiɖiɖi alo aŋutiɖiɖi kple gbemu tsaka ene lae wotsɔ wɔe. Kpe sia si nya kpɔ la nɔ keklẽm.\n14 Ŋutega si Ezekiel kpɔ la he susu yi tasiaɖamfɔawo koŋ dzi. Mebɔ be tasiaɖamfɔwo nanɔ fiazikpui ŋu o. Tasiaɖamfɔwo le fiazikpui ŋua! Zi geɖe la, teƒe ɖeka koe míenya be fiazikpui nɔna, elabe ema koe anyigbadzifiawo ate ŋu awɔ. Gake Yehowa ƒe dziɖuɖu to vovo tso amegbetɔwo tɔ gbɔ kura. Abe ale si Ezekiel ava de dzesii ene la, seɖoƒe meli na Yehowa ƒe dziɖuŋusẽ o. (Neh. 9:6) Le nyateƒe me la, Dziɖula sia ate ŋu akeke eƒe ŋusẽ ɖe enu wòade afi sia afi!\n15. Nu kae Ezekiel de dzesii le tasiaɖamfɔawo kple woƒe lolome ŋu?\n15 Tasiaɖamfɔawo ƒe lolome na Ezekiel ƒe nu ku. Egblɔ be: “Woƒe tasiaɖamfɔawo kɔ ale gbegbe be wodzi ŋɔ.” Ðewohĩ míakpɔe le susu me be Ezekiel wu mo dzi hafi te ŋu kpɔ tasiaɖamfɔ gã siwo nɔ keklẽm ɖo ta yame la. Eye wògblɔ nya wɔmoya sia kpee be: “Ŋkuwo le tasiaɖamfɔ eneawo katã ŋu godoo va kpe.” Gake nu si ɖe dzesi wue nye be ale si tasiaɖamfɔwo le la mebɔ o. Egblɔ be: “Woƒe wɔwɔme le abe ɖe tasiaɖamfɔ ɖeka le nɔvia me ene.” Nu kae nya ma fia?\n16, 17. (a) Gɔmesese ka nue tasiaɖamfɔ ɖe sia ɖe le nɔvia me le? (b) Nu kae tasiaɖamfɔ siawo ɖe fia tso ale si Yehowa ƒe ʋua tea ŋu yia go sia go me ŋu?\n16 Edze ƒãa be tasiaɖamfɔ siwo Ezekiel kpɔ la dometɔ ɖe sia ɖe le nɔvia me, si fia be ɖeka tsoga nɔvia me. Esia ɖe nu si tae tasiaɖamfɔawo wɔa dɔ abe ale si Ezekiel ɖɔe ene la me. Egblɔ be: “Ne woɖe zɔ la, wotea ŋu yia go eneawo dometɔ ɖe sia ɖe si me wodi be yewoayi la me, eye ne wole yiyim la wometrɔna o.” Nu kae tasiaɖamfɔ siawo ɖe fia tso dziƒoʋu si Ezekiel kpɔ la ŋu?\n17 Ne tasiaɖamfɔ kɔkɔ siawo trɔ to eme zi ɖeka pɛ gɔ̃ hã la, menye teƒe vi ye woade o. Le nyateƒe me la, edze le ŋutegaa me be ʋu sia ƒua du abe dzikedzo ene! (Eze. 1:14) Azɔ hã, ale si tasiaɖamfɔawo tea ŋu yia go eneawo dometɔ ɖe sia ɖe me la nye nu wɔnuku aɖe si egbegbe mɔ̃ɖaŋudɔwɔlawo adi be yewoawɔ gake womate ŋui o. Ʋu sia ate ŋu ayi go sia go me evɔ maɖiɖi eƒe dusisi alo atrɔ gɔ̃ hã o! Gake ʋua metsona ko yia go sia go me o. Ŋku siwo le tasiaɖamfɔ eneawo katã ŋu godoo va kpe la fia kɔtɛ be ʋu sia kpɔa nu sia nu si yia edzi ƒo xlãe la nyuie.\nTasiaɖamfɔawo lolo eye woƒua du sesĩe (Kpɔ Memama 17)\n18. Nu kae míesrɔ̃ tso ʋua ƒe afɔti gãawo kple ale si ŋkuwo sɔ gbɔ ɖe eŋu fũu la me?\n18 Eya ta nu ka fiamee Yehowa le Ezekiel kple nuteƒewɔlawo katã ku ɖe eƒe habɔbɔa ƒe akpa si le dziƒo la ŋu? De ŋugble tso nu siwo míekpɔ va yi la ŋu kpɔ. Nu si wotsɔ wɔ ʋua ƒe afɔti gãwoe na wonɔ keklẽm eye wodzi ŋɔ ŋutɔ. Ŋku gbogbo siwo le afɔtiawo ŋu ɖee fia be ekpɔa nu sia nu. Yehowa ŋutɔ ƒe ŋkuwo kpɔa nu sia nu. (Lod. 15:3; Yer. 23:24) Azɔ hã, mawudɔla akpeakpewo le esi si wòate ŋu adɔ ɖe afi sia afi, eye woate ŋu alé ŋku ɖe nuwo ŋu tsitotsito atrɔ ava ka nya ta na woƒe Dziɖulagã la.—Xlẽ Hebritɔwo 1:13, 14.\nAle si wowɔ tasiaɖamfɔawoe na wote ŋu yia go eneawo dometɔ ɖe sia ɖe me pɛpɛpɛ (Kpɔ Memama 17, 19)\n19. Nu kae ale si tasiaɖam la tea ŋu yia go sia go me eye wòƒua du sesĩe fia mí tso Yehowa ƒe habɔbɔa ƒe akpa si le dziƒo ŋu?\n19 Gakpe ɖe eŋu la, míekpɔe be tasiaɖam la ƒua du ale gbegbe eye wòtea ŋu yia go sia go me. Wò ya bu vovototo si le Yehowa ƒe habɔbɔa ƒe akpa si le dziƒo kple amegbetɔwo ƒe dziɖuɖuwo kpakple woƒe habɔbɔwo dome ŋu kpɔ! Ðeko dziɖuɖuwo kple habɔbɔ siawo nɔa nu wɔm ko, wometea ŋu trɔna ɖe nɔnɔmeawo ŋu o, esia ta womekpɔa dzidzedze o eye wo nu ava yi. Gake Yehowa ƒe tasiaɖam la ɖe ale si Mawu, ame si le mɔ fiam tasiaɖam sia dana sɔna, eye wòtrɔna ɖe nɔnɔmewo ŋu la fia. Abe ale si gɔmesese si le eƒe ŋkɔa ŋu fia ene la, eva nyea nu sia nu si hiã ale be eƒe tameɖoɖo nava eme. (2 Mose 3:13, 14) Le kpɔɖeŋu me, ate ŋu ava nye Aʋawɔla kalẽtɔ si wɔa aʋa ɖe eƒe amewo nu, gake agate ŋu atrɔ kpata ava zu nublanuikpɔla si tsɔa nu vɔ̃wo kena eye wòfaa akɔ na nu vɔ̃ wɔla trɔdzime siwo ƒe dzi gbã la.—Ps. 30:5; Yes. 66:13.\n20. Nu ka tae wòle be Yehowa ƒe tasiaɖam la nawɔ nuku na mí?\n20 Va se ɖe fifia la, ele be Ezekiel ƒe ŋutegaa naʋã mía dometɔ ɖe sia ɖe wòabia eɖokui be, ‘Ðe Yehowa ƒe tasiaɖam la wɔa nuku nama?’ Ele be míaɖo ŋku edzi be nu ŋutɔŋutɔ si li fifi laa ye tasiaɖam la le tsitre ɖi na. Mele be wòava susu me na mí be ɖewohĩ Yehowa, Via kple mawudɔlawo mekpɔa kuxi siwo ɖea dzi le mía ƒo la o. Eye mele be míatsi dzi be Mawu makpɔ míaƒe hiahiãwo gbɔ na mí kaba o alo be eƒe habɔbɔa mate ŋu atrɔ ɖe ale si nɔnɔmeawo le le xexea me fifia ŋu o. Ele be míaɖo ŋku edzi be Yehowa ƒe habɔbɔa le dɔ dzi eye wòle zɔ ɖem. Le nyateƒe me la, Ezekiel se gbe aɖe le dziƒo wògblɔ be: “Tasiaɖamfɔwo mitro!”—edze ƒãa be esia nye se si wode na tasiaɖamfɔawo be woaɖe zɔ. (Eze. 10:13) Ne míebu ale si Yehowa le mɔ fiam eƒe habɔbɔa ŋu la, ɖe mewɔa nuku na mí oa? Gake Yehowa ŋutɔ ƒe nue wòle be wòawɔ nuku na mí wu.\nAme Si Le Tasiaɖam La Dom\n21, 22. Aleke nàɖe nu si lé tasiaɖam la ƒe akpa vovovoawo ɖe te la me?\n21 Emegbe wohe Ezekiel ƒe susu tso tasiaɖamfɔawo ŋu yi dzi eye wòkpɔ nane “abe dziŋgɔli si le dzo dam abe tsikpe gã wɔnuku aɖe ene.” (Eze. 1:22) Le kerubiawo tame ɖaa la, dziŋgɔlia keke eye wònɔ dzo dam ŋeŋeŋe. Gake va se ɖe afi sia la, biabia geɖewo ate ŋu ava tame na ame aɖe si nya nu tso mɔ̃wo ŋu. Le kpɔɖeŋu me, ame aɖewo abia be: ‘Nu kae lé gbadzaƒe ma ɖe te ɖe tasiaɖamfɔawo tame? Eye nu kae na tasiaɖamfɔawo tea ŋu wɔa dɔ togbɔ be dometsoga aɖeke melé wo ɖe du o?’ Ðo ŋku edzi be menye amegbetɔwoe wɔ ʋu sia o, ke boŋ nu ŋutɔŋutɔ si le dziƒo la ƒe kpɔɖeŋue wònye. De dzesi nya vevi siawo hã: “Gbɔgbɔ si le nu gbagbeawo me la le tasiaɖamfɔawo hã me.” (Eze. 1:20, 21) Gbɔgbɔ kae le kerubiawo kple tasiaɖamfɔawo me?\n22 Ðikeke mele eme o be Yehowa ƒe gbɔgbɔ kɔkɔe, si nye ŋusẽ triakɔtɔ kekeake si le xexea me lae. Dɔwɔŋusẽ mae lé ʋu bliboa ɖe te, eye wòdoa ŋusẽe henana eƒe nu sia nu wɔa dɔ ɖe du pɛpɛpɛ. Esi esia le susu me na mí la, na míagakpɔ nu si Ezekiel kpɔ esi wòtrɔ susu ɖe Ame si le tasiaɖam la dom ŋu la ɖa.\nEle na Ezekiel be wòadi nya siwo wòatsɔ aɖɔ nu siwo wòkpɔ siwo mekpɔ kpɔ o la\n23. Nya kawo tɔgbie Ezekiel dze agbagba zã tsɔ ɖɔ Yehowae, eye nu ka tae?\n23 Xlẽ Ezekiel 1:26-28. Le Ezekiel ƒe ŋutega bliboa me la, ezã nyawo abe “dzedzeme,” “wòle abe,” “nane si le abe” kple “nane si dze abe” tsɔ ɖɔ nu siwo wòkpɔ. Gake le kpukpui siawo me la, ezã wo geɖe wu. Edze agbagba be yeadi nyawo atsɔ aɖɔ nu siwo gɔme sese sesẽ la. Ekpɔ nane si “ɖi safir-kpe . . . eye wòle abe fiazikpui ene.” Kpɔe ɖa le susu me be wokpa fiazikpui tso safir-kpe gã aɖe si le blɔ la me! Eye Ame aɖe bɔbɔ nɔ anyi ɖe edzi. Eƒe “dzedzeme ɖi amegbetɔ tɔ.”\n24, 25. (a) Nu ka dzie anyieʋɔ si ƒo xlã Yehowa ƒe fiazikpuia nana míeɖoa ŋkui? (b) Ŋusẽ kae ŋutega siawo tɔgbi kpɔ ɖe mawusubɔla siwo si xɔse le la dzi?\n24 Ame si bɔbɔ nɔ fiazikpuia dzi la menɔ dzedzem nyuie o elabena Yehowa nɔ keklẽm tso eƒe alime yi anyime kple eƒe alime yi dzi. Ðewohĩ míakpɔe le susu me be nyagblɔɖilaa mia ŋku vie alo ɖo asi ŋku ta be yeakpɔ ame si nɔ keklẽm la. Emegbe Ezekiel gblɔ nu gã bubu si wòkpɔ kpee be: “Keklẽ ƒo xlãe godoo va kpe abe anyieʋɔ si dona ɖe alilikpo dodo me le tsidzagbe ene.” Ðe dzi dzɔ wò kpɔ esi nèkpɔ anyieʋɔa? Aleke gbegbee esia ɖoa ŋku mía Wɔlaa ƒe ŋutikɔkɔe dzi na mí enye esi! Amadede vovovo mawo siwo nya kpɔ le yame la ɖoa ŋku ŋutifafa ƒe nu, si Yehowa bla kple amegbetɔwo le Tsiɖɔɖɔa megbe la dzi na mí. (1 Mose 9:11-16) Togbɔ be ŋusẽ geɖe le Mawu Ŋusẽkatãtɔ la si hã, enye ŋutifafame. (Heb. 13:20) Ŋutifafa yɔ dzi me nɛ fũu eye wòɖenɛ fiana ame siwo katã subɔnɛ le anukwareɖiɖi me.\nAnyieʋɔ si le keklẽm ƒo xlã Yehowa ƒe fiazikpuia ɖoa ŋku edzi na mí be ŋutifafa Mawu lae míesubɔna (Kpɔ Memama 24)\n25 Ŋusẽ kae Yehowa Mawu ƒe ŋutikɔkɔe si Ezekiel kpɔ la kpɔ ɖe edzi? Egblɔ be: “Esi mekpɔe la, metsyɔ mo anyi.” Esi nua wɔ nuku na Ezekiel eye wovɔ̃ Mawu la, etsyɔ mo anyi. Nyagblɔɖila bubuwo hã wɔ nu alea esi Yehowa ɖe ŋutegawo fia wo; nu siwo wokpɔ la na wokpɔe be yewomeɖi naneke o eye dzidzi ƒo wo. (Yes. 6:1-5; Dan. 10:8, 9; Nyaɖ. 1:12-17) Gake emegbe la, nu siwo Yehowa ɖe fia ŋutsu mawo la do ŋusẽ wo ale gbegbe. Edo ŋusẽ Ezekiel hã. Ne míele Ŋɔŋlɔawo me nudzɔdzɔ siawo tɔgbi xlẽm la, dɔ kae wòle be woawɔ ɖe míawo hã dzi?\n26. Aleke ŋutega siwo Ezekiel kpɔ la do ŋusẽe?\n26 Ne nɔnɔme si me Mawu ƒe amewo nɔ le Babilon na ɖikeke ɖo Ezekiel me alo na wòtɔtɔ la, ke ŋutega ma anya do ŋusẽe. Eme kɔ be, Mawu ƒe amewo ɖale Yerusalem alo Babilon alo teƒe bubu aɖe o, ema mele vevie o. Yehowa ƒe tasiaɖam gã la ate ŋu aɖo wo gbɔ! Ðe Satana ƒe ŋusẽ ate ŋu atsi tre ɖe Mawu ƒe habɔbɔ wɔnuku si le dziƒo si eya ŋutɔ fiaa mɔe la ŋua? (Xlẽ Psalmo 118:6.) Ezekiel kpɔ hã be dziƒoʋu sia medidi tso amegbetɔwo gbɔ o. Eƒe afɔtiawo le anyigba kam! (Eze. 1:19) Eya ta edze ƒãa be Yehowa tsɔ ɖe le eme na esubɔla wɔnuteƒe siwo nɔ aboyo me. Wo Fofo si lɔ̃ wo vevie la akpe ɖe wo ŋu ɣesiaɣi.\nTasiaɖam La—Ale Si Wòka Wòe\n27. Nu kae míate ŋu asrɔ̃ tso ŋutega si Ezekiel kpɔ la me egbea?\n27 Ðe míate ŋu asrɔ̃ nane tso ŋutega si Ezekiel kpɔ la me egbea? Ɛ̃! Nenɔ susu me na wò be, Satana yi edzi le tame vɔ̃ ɖom ɣesiaɣi ɖe ale si wòawɔ adze Yehowa ƒe tadeadegu vavãtɔ dzi la ŋu. Adi be míaxɔe ase be míetsi asi, kpeɖeŋutɔ aɖeke meli na mí o eye mía Fofo si le dziƒo kple eƒe habɔbɔa mate ŋu akpe ɖe mía ŋu o. Mègatsɔ alakpanya mawo de tame o! (Ps. 139:7-12) Abe Ezekiel ene la, ele be dziƒoʋu sia nawɔ nuku na míawo hã. Míawo ya míatsyɔ mo anyi abe ale si Ezekiel wɔe ene o. Ke hã, ɖe mele be ŋusẽ si le ʋua ŋu, eƒe duƒuƒu, ale si wòtea ŋu yia go sia go me, ale si wòtrɔna ɖe nɔnɔmewo ŋu kple ŋutikɔkɔe si le Yehowa ƒe habɔbɔa ƒe akpa si le dziƒo ŋu la nawɔ nuku na mí oa?\n28, 29. Nu kae ɖee fia le ƒe alafa ɖeka siwo va yi me be Yehowa ƒe tasiaɖam la le zɔ ɖem?\n28 Ðo ŋku edzi hã be Yehowa ƒe habɔbɔa ƒe akpa aɖe le anyigba dzi. Le nyateƒe me la, amegbetɔ madeblibowoe le habɔbɔa ƒe akpa si le anyigba dzi la me. Gake de ŋugble le nu si Yehowa wɔ le anyigba dzi afi sia ŋu kpɔ ko! Le xexea me godoo la, Yehowa kpe ɖe amegbetɔ tsɛwo ŋu be woawɔ nu siwo anye ne womate ŋu awɔ le wo ɖokui si o. (Yoh. 14:12) Ne èda ŋku ɖe Mawu Fiaɖuƒea Le Dzi Ðum! ƒe agbalẽa me la, àkpɔ ale si gbegbe wowɔ gbeƒãɖeɖedɔae le ƒe alafa ɖeka si va yi me. Míagakpɔ ale si gbegbe Yehowa ƒe habɔbɔa le nu fiam Kristotɔ vavãwo, ale si wòɖu dzi le senyawo me kple ale si wòle mɔ̃ɖaŋununya zãm tsɔ le Mawu ƒe lɔlɔ̃nu wɔm la le agbalẽ ma ke me!\n29 Ne míede ŋugble le nu siwo katã wowɔ be woagbugbɔ tadedeagu dzadzɛa aɖo anyi le nuɖoanyi vɔ̃ɖi sia ƒe ŋkeke mamlɛ siawo me ŋu la, eme agakɔ na mí wu be Yehowa ƒe tasiaɖam la le zɔ ɖem. Mɔnukpɔkpɔ gã aɖee wònye na mí be míele habɔbɔ sia me eye míele Dziɖulagã sia subɔm!—Ps. 84:10.\nYehowa ƒe habɔbɔa ƒe akpa si le anyigba dzi la le zɔ ɖem (Kpɔ Memama 28, 29)\n30. Nu ka ŋue míasrɔ̃ nu tsoe le ta si kplɔe ɖo me?\n30 Ke hã nu geɖe gale Ezekiel ƒe ŋutegaa me na mí míasrɔ̃. Le ta si kplɔe ɖo me la, míasrɔ̃ nu tso ‘nu gbagbe’ eneawo alo kerubiawo ŋu tsitotsito. Nu kae woate ŋu afia mí tso Dziɖulagã Yehowa Mawu ƒe ŋutikɔkɔe ŋu?\n^ mm. 1 Ezekiel ɖɔ nu si wòkpɔ la be ele abe sika kple klosalo si wotsaka ene.\n^ mm. 5 Esia nye mɔ tẽe tɔ, gake anye be mɔ si aboyomeawo to la didi abe ema ƒe teƒe eve ene.\nNu kae tasiaɖam si Ezekiel kpɔ la le tsitre ɖi na, eye aleke míewɔ nya?\nNu kae míate ŋu asrɔ̃ tso tasiaɖamfɔawo ŋu, eye nu kae míate ŋu asrɔ̃ tso ale si ʋua ƒua dui la me?\nDɔ kae ŋutega si Ezekiel kpɔ la wɔ ɖe edzi, eye aleke ŋugbledede le eŋu wɔ dɔ ɖe dziwòe?\nAleke míaɖee afia be mɔnukpɔkpɔ gã aɖee wònye na mí be míasubɔ Yehowa le eƒe habɔbɔa me egbea?


GBE BUBU Afrikaans Albanian Amharic Arabic Armenian Azerbaijani Baoule Bashkir Batak (Toba) Bislama Catalan Cebuano Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Croatian Czech Danish Dutch Estonian Eŋlisi Eʋegbe Faroese Fijian Finnish Fon Franse Ga Georgian German Greek Greenlandic Gun Haitian Creole Hausa Hebrew Hiligaynon Hmong (Ɣi) Hungarian Icelandic Iloko Indonesian Italian Japanese Kazakh Kikaonde Kikuyu Kinyarwanda Kirghiz Kiribati Kirundi Korean Kwanyama Kyangonde Lingala Lithuanian Luganda Malagasy Malay Malayalam Maltese Mambwe-Lungu Mongolian Moore Myanmar Ndebele (Zimbabwe) Nepali Norwegian Nzema Ossetian Pangasinan Pennsylvania German Persian Polish Portuguese Portuguese (Portugal) Romanian Russian Sango Sepedi Serbian Serbian (Roman) Setswana Seychelles Creole Shona Sidama Sinhala Slovak Slovenian Spanish Sunda Swahili Swedish Tagalog Tatar Telugu Tetun Dili Thai Tigrinya Tiv Tsonga Turkish Twi Tzotzil Ukrainian Urhobo Uruund Uzbek Uzbek (Roman) Valencian Venda Vietnamese Welsh Xhosa Yoruba Zulu\nBe nane nanɔ kɔkɔe fia be woaɖe nua ɖe aga tso ɖiƒoƒo gbɔ. Hebrigbe me nya si gɔme woɖe be “kɔkɔe” la tso nya aɖe si gɔmee nye “ɖe ɖe vovo” me. Eya ta nu si le kɔkɔe nye nu si woɖe ɖe vovo tso ŋudɔwɔnu tsɛ bubuwo gbɔ, alo enye nu si wobuna nu kɔkɔe, vevietɔ le esi eŋu dza alo eŋu kɔ ta.\nMawu ƒe kɔkɔenyenye ƒo ɖe sia ɖe ta. Biblia gblɔ be: “Ame aɖeke mele kɔkɔe abe Yehowa ene o.” * (1 Samuel 2:2) Eya ta Mawu ɖeɖe koe dze aɖo kɔkɔenyenye ƒe nudidiwo na mí.\nWotea ŋu zãa nya “kɔkɔe” wòkuna ɖe nu sia nu si do ƒome kple Mawu tẽe la ŋu, vevietɔ nu siwo woɖe ɖe vovo etɔxɛe le tadedeagu nɛ me. Le kpɔɖeŋu me, Biblia ƒo nu tso nu kɔkɔewo abe esiawo ene ŋu:\nTeƒe kɔkɔewo: Mawu gblɔ na Mose le ŋuve si nɔ bibim la gbɔ be: “Teƒe si nèle tsitre ɖo la, anyigba kɔkɔe wònye.”—2 Mose 3:2-5.\nWɔna kɔkɔewo: Blema Israel-viwo dea ta agu na Yehowa le ŋkekenyui siwo woɖuna edziedzi siwo woyɔna be “takpekpe kɔkɔewo” la me.—3 Mose 23:37.\nNu kɔkɔewo: Woyɔa nu siwo wozãna le Mawu subɔsubɔ me le blema gbedoxɔa me le Yerusalem la be ‘nu kɔkɔewo.’ (1 Fiawo 8:4) Ele be woade bubu deto nu kɔkɔe siawo ŋu, togbɔ be menye ɖe woade ta agu na wo o hã. *\nÐe wòanya wɔ be amegbetɔ madeblibowo nanɔ kɔkɔea?\nƐ̃. Mawu de se na Kristotɔwo be: “Minɔ kɔkɔe, elabena nye la, mele kɔkɔe.” (1 Petro 1:16) Enye nyateƒe be amegbetɔ madeblibowo mate ŋu aɖo Mawu ƒe kɔkɔenyenye ƒe nudidi debliboawo gbɔ bliboe gbeɖe o. Ke hã, Mawu bua amegbetɔ siwo wɔa eƒe se dzɔdzɔeawo dzi la be wonye ame ‘siwo le kɔkɔe, siwo dzea Mawu ŋu.’ (Romatɔwo 12:1) Ame si dzea agbagba be yeanɔ kɔkɔe la ɖea esia fiana le eƒe nuƒoƒo kple nuwɔna me. Le kpɔɖeŋu me, ewɔna ɖe Biblia ƒe nuxlɔ̃ame si nye be, “mianye ame siwo ŋu kɔ, eye miatsri gbɔdɔdɔ manɔsenu,” kple “miawo hã minɔ kɔkɔe le miaƒe agbenɔnɔ katã me” la dzi.—1 Tesalonikatɔwo 4:3; 1 Petro 1:15.\nÐe wòate ŋu adzɔ be ame aɖe magava nɔ kɔkɔe le Mawu ŋkume oa?\nƐ̃. Ne ame aɖe megava nɔa agbe ɖe Mawu ƒe agbe nyui nɔnɔ ŋuti nudidiwo nu o la, Mawu magabui be ele kɔkɔe o. Le kpɔɖeŋu me, “nɔvi kɔkɔewo” ye woŋlɔ Biblia ƒe agbalẽ si nye Hebritɔwo la na, gake woxlɔ̃ nu wo le agbalẽa me be woaɖɔ ŋu ɖo be ‘dzi vɔ̃ɖi maxɔse nagaɖo wo dometɔ aɖeke me, le esi wòle tetem ɖa le Mawu gbagbe la gbɔ ta o.’—Hebritɔwo 3:1, 12.\nSusu totro siwo le amewo si ku ɖe kɔkɔenyenye ŋu\nSusu totro: Ame ate ŋu anɔ kɔkɔe ne etea nu eɖokui le agbe me.\nNyateƒea: Biblia ɖee fia be ‘fuwɔwɔ ame ƒe ŋutilã’ alo nutete ame ɖokui si gbɔ eme ‘mekpena ɖe ame ŋu’ be wòadze Mawu ŋu o. (Kolosetɔwo 2:23) Ke boŋ Mawu di be míase vivi na nu nyuiwo. “Ame sia ame naɖu nu ano nu, eye wòakpɔ dzidzɔ le eƒe dɔ sesẽ wɔwɔwo katã me. Mawu ƒe nunanae wònye.”—Nyagblɔla 3:13.\nSusu totro: Srɔ̃maɖemaɖe nana ame nɔa kɔkɔe wu.\nNyateƒea: Togbɔ be Kristotɔ aɖe ate ŋu atiae be yemaɖe srɔ̃ o hã la, menye esiae ana wòanɔ kɔkɔe le Mawu ŋkume o. Ele eme be trewo ate ŋu asubɔ Mawu susuhenuwo manɔmee ya. (1 Korintotɔwo 7:32-34) Ke hã, Biblia ɖee fia be ame siwo ɖe srɔ̃ hã ate ŋu anɔ kɔkɔe. Le nyateƒe me la, srɔ̃ nɔ Yesu ƒe apostoloawo dometɔ ɖeka ya teti si. Eyae nye Petro.—Mateo 8:14; 1 Korintotɔwo 9:5.\nAfi kae nya si nye “Biblia Kɔkɔe” dzɔ tso?\nƑe alafa geɖewoe nye esia la, woyɔa agbalẽ siwo Mawu ƒe gbɔgbɔ ʋã amewo woŋlɔ la katã ƒe ƒuƒoƒo be “Biblia Kɔkɔe” alo “Ŋɔŋlɔ Kɔkɔewo” le susu siawo ta:\nAfi si wòtso. “Gbɔgbɔ kɔkɔe ye ʋã amewo wogblɔ Mawu ƒe nyawo ɖi.”—2 Petro 1:21.\nEmenyawo. “Yehowa ƒe sedede dza, enana ŋku dzi kɔna. Yehowa vɔvɔ̃ dza, eye wònɔa anyi ɖaa.”—Psalmo 19:8, 9.\nEya ta woate ŋu agblɔ be Biblia le kɔkɔe. Enye agbalẽ si ɖe ɖe vovo tso agbalẽ bubuwo gbɔ, elabena emenyawo dza, eye enye nu kɔkɔe si wozãna le mawusubɔsubɔ me.\n^ mm. 4 Yehowa ye nye Mawu ƒe ŋkɔ ŋutɔŋutɔ. Mawunyakpukpui alafa geɖe yɔ nya siwo nye “kɔkɔe” kple “kɔkɔenyenye” ɖe eƒe ŋkɔ ŋu.\n^ mm. 8 Biblia meda asi ɖe tadedeagu na subɔsubɔ me ŋkuɖodzinuwo dzi o.—1 Korintotɔwo 10:14.


Psalmowo 72 - Holy Bible [Ewe Bible 1913] - (Psa 72)\nSalomo tɔ. Mawu, tsɔ wò ʋɔnudɔdrɔ̃ na fia la kple wò dzɔdzɔenyenye na flavi la!\nAdrɔ̃ ʋɔnu wò dukɔ ɖe eteƒe kple wò hiãtɔwo alesi dze.\nTowo kple togbɛwo netsɔ dzɔdzɔenyenye he ŋutifafa vɛ na dukɔ la!\nAtso afia na dukɔ la ƒe hiãtɔwo, axɔ na ame daheviwo, eye wòato ŋutasẽla nyanyanya.\nEkema woavɔ̃ wò, ŋkeke alesi ɣe kple ɣleti li, tso dzidzime yi dzidzime.\nAɖi ɖe anyi ahe tsidzadza ɖe gbe talãlàe dzi ene, abe tsi gãe ƒo anyigba ene.\nEkema ame dzɔdzɔe la amie le eƒe ŋkekewo me, eye ŋutifafa axɔ aƒe, vaseɖe esime dzinu maganɔ anyi o.\nAɖu fia tso atsiaƒu nu yi atsiaƒu nu, tso tɔsisi la nu ɖaseɖe anyigba ƒe mlɔenuwo ke.\nGbegbe nɔlawo adze klo ɖe eŋku me, eye eƒe futɔwo atu mo ke me.\nTarsis-fiawo kple ƒukpowo dzi fiawo atsa nunanawo vɛ, Saba-fiawo kple Seba-fiawo axe nudzɔdzɔ.\nFiawo katã aɖe ta agu nɛ, eye dukɔwo katã asubɔe.\nElabena aɖe ame dahe, si le ɣli dom, kple hiãtɔ, si xɔnametɔa ɖeke meli na o la.\nAve hiãtɔwo kple ame dahewo nu, eye woade ame dahewo ƒe luʋɔ.\nAnɔ agbe, eye woana Seba-sikae, woado gbe ɖa ɖe eta ɖaa, eye woakafui ɣesiaɣi.\nBli aɖo kpekpekpe le anyigba dzi kple towo tame, eƒe agblemenuwo ado zi abe Libanon ene, eye woaƒo se le duwo me abe gbe le anyigba dzi ene.\nEƒe ŋkɔ anɔ anyi tegbetegbe; ŋkeke alesi ɣe li la, eƒe ŋkɔ amie, eye amewo atsɔe ayra wo nɔewoe; dukɔwo katã akafui.\nWoakafu Yehowa Mawu, Israel ƒe Mawu la, amesi ɖeɖe ko wɔ nukunuwo!\nWoakafu eƒe ŋkɔ kɔkɔe la tegbee! Eƒe bubu ayɔ anyigba blibo la dzi fũ! Nenɔ alea, ẽ, nenɔ alea!\nDawid, Isai vi la, ƒe gbedodoɖa wu nu.